text:
VANTSHWA VA VUTISA
Ndzi Nga Endla Yini Loko Ndzi Ri Ni Xiphiqo Xa Rihanyo? (Xiyenge 3)
Hakanyingi malembe ya vuntshwa ma fambisana ni ku va munhu a hanye kahle ni ku va ni matimba swinene. Hambiswiritano, vantshwa van’wana a va koti ku endla swilo swo tala hileswi va nga riki ni rihanyo lerinene. Xana sweswo swi tano hi wena? Loko swi ri tano, ntokoto wa V’loria, Justin na Nisa lava nga Timbhoni ta Yehovha wu nga ha ku khutaza. Xiya ndlela leyi va swi koteke ha yona ku langutana ni vuvabyi lebyi tsanisaka miri.
V’loria
Loko ndzi ri ni malembe ya 14 ndzi khomiwe hi vuvabyi bya fibromyalgia. Loko ndzi va ni malembe ya 20, ndzi tlhele ndzi khomiwa hi vuvabyi bya mahlangano, vuvabyi bya nhlonge ni vuvabyi bya Lyme. Swa tika ku endla swilo hinkwaswo leswi u lavaka ku swi endla tanihi leswi minkarhi hinkwayo u titwaka u tsanile. Minkarhi yin’wana a ndzi oma ku suka etinyongeni ku ya ehansi kutani ndzi boheke ku kuma xitulu xa lava lamaleke.
Xo biha no tlurisa hi vuvabyi bya mina i ku xaniseka loku ndzi tivangeleke kona emianakanyweni hikwalaho ko va ndzi nga swi koti ku endla mintirho yo olova yo tanihi ku tsala ni ku pfula xibya. Loko ndzi vona vana van’wana va ri karhi va fambafamba a ndzi tivutisa leswaku ha yini mina swi ndzi tikela. A ndzi titwa ndzi nga pfuni nchumu.
Lexi tsakisaka, a ku ri ni lava ndzi pfunaka
Vadyuhari lava nga evandlheni a va ndzi pfuna swinene hikuva a va swi tiva leswaku swi njhani ku va ni swiphiqo swa rihanyo. Va ndzi pfune leswaku ndzi va ni langutelo lerinene hi xiyimo xa mina ni ku va ndzi nga tivoni nandzu hileswi ndzi nga kotiki ku endla swo tala ku fana ni van’wana. Ndzi va ni ntsako swinene loko ndzi ri eminhlanganweni ya vandlha ni le nsin’wini. (Vaheveru 10:25) Loko ndzi ri kwalaho, ndzi xiye leswaku hambileswi ndzi vabyaka a ndzi hambananga ni van’wana.
Ndza swi tiva leswaku Yehovha u hi nyika leswi hi swi lavaka leswaku hi tiyisela. Hi xikombiso, Bibele yi vula leswaku hambiloko munhu loyi ndzi nga yena ehandle a hlakala, munhu loyi ndzi nga yena endzeni a nga “pfuxetiwa siku ni siku.” (2 Vakorinto 4:16) Hakunene yoleyo i ndlela leyi ndzi titwaka ha yona!
Mhaka yo anakanyisisa ha yona: Loko u ri ni xiphiqo lexikulu xa rihanyo, ha yini swi ri swa nkoka ku vulavula ni van’wana? Loko u hanye kahle, u nga va seketela njhani lava vabyaka?
Justin
Ndzi wele ehansi ndzi tsandzeka ku pfuka. A ndzi twa xifuva xa mina xi omile lerova ndzi tsandzeka ni ku tshukuvanya. Ndzi tsutsumiseriwe exibedlhele. Eku sunguleni, madokodela a ma nga swi voni leswaku ndzi khomiwe hi yini. Kambe endzhaku ko ndzi kambela ko hlayanyana, ma kume leswaku ndzi khomiwe hi vuvabyi bya Lyme.
Vuvabyi bya Lyme byi hlasele fambiselo ra mina ra misiha. Entiyisweni, ni sweswi ndza ha rhurhumela, minkarhi yin’wana hi ndlela leyi nga lawulekiki, hambileswi se swi nga ni malembe yo hlayanyana ku kumeke leswaku ndzi ni vuvabyi lebyi. Ku ni masiku lawa miri wa mina wu vavaka kumbe tintiho ta mina ti vavaka swinene lerova ndzi nga koti ku ti tirhisa, onge hiloko mahlangano ya mina hinkwawo ma nga ha tirhi.
A ndzi tala ku tibyela leswi, ‘Ndza ha ri ntsongo swinene ku va ndzi vabya’ kutani sweswo swi endle leswaku ndzi hlundzuka. Siku ni siku a ndzi rila eka Xikwembu ndzi xi vutisa leswi, “Ha yini ndzi langutana ni leswi?” Ndzi sungule ku vona onge Xikwembu xi ndzi fularherile. Kambe hiloko ndzi anakanya hi Yobo wa le Bibeleni. Yobo a a nga swi twisisi hi ku helela leswaku ha yini a langutana ni miringo yo tala, kambe u tshame a tshembekile eka Xikwembu. Loko Yobo a swi kotile ku langutana ni swiphiqo sweswo swo tika, na mina ndzi nga endla hilaha ku fanaka.
Vakulu va le vandlheni leri ndzi nga eka rona va ndzi seketela swinene. Minkarhi hinkwayo va ndzi pfuxela. Nkulu un’wana u ndzi byele leswaku nkarhi wun’wana ni wun’wana loko ndzi lava ku vulavula na yena ndzi n’wi fonela. Siku ni siku ndzi nkhensa Yehovha leswi a ndzi nyikeke vanghana vo fana ni lava!
Minkarhi yin’wana loko hi khomiwa hi vuvabyi lebyikulu, ha rivala leswaku Yehovha wa swi tiva leswi hi langutanaka na swona. Bibele yi ri: “Lahlela ndzhwalo wa wena eka Yehovha, u ta ku seketela.” (Pisalema 55:22) Sweswo hi swona leswi ndzi ringetaka ku swi endla siku ni siku.
Mhaka yo anakanyisisa ha yona: Vanhu lava ku rhandzaka va nga ku pfuna njhani leswaku u tiyisela vuvabyi lebyi u nga na byona?
Nisa
Loko ndza ha ri muntshwa, ku kumeke leswaku ndzi ni vuvabyi bya Marfan syndrome, ku nga vuvabyi lebyi tsanisaka mahlangano. Vuvabyi bya Marfan syndrome byi nga tlhela byi hlasela mbilu ya wena, mahlo ni swirho swin’wana. A hi masiku hinkwawo ndzi twaka ku vava kambe siku ndzi swi twaka swi vava swinene.
Ndzi rile swinene loko ndzi byeriwa leswaku ndzi khomiwe hi vuvabyi lebyi. A ndzi tibyela leswaku a ndzi nge he swi koti ku endla swilo leswi a ndzi swi rhandza. Hi xikombiso, ndzi rhandza ku cina kutani ku va ndzi anakanya leswaku siku rin’wana swi ta ndzi tikela ku endla sweswo
Sesi wa mina a ndzi seketela swinene. U ndzi pfune leswaku ndzi tshika ku titshandza. U ndzi byele leswaku a ndzi fanelanga ndzi hanya hi ku chava hikuva sweswo swi ta endla leswaku ndzi fa. U tlhele a ndzi khutaza leswaku ndzi phikelela exikhongelweni, hikuva Yehovha hi yena a swi tivaka kahle leswi ndzi langutanaka na swona.
Tsalwa leri ndzi khutazaka swinene i Pisalema 18:6, leyi nge: “Ndzi tshamela ku vitana Yehovha emaxangwini ya mina, ndzi hambeta ndzi kombela mpfuno eka Xikwembu xanga. U twa rito ra mina a ri etempeleni yakwe, ku kombela ka mina ku pfuniwa emahlweni kakwe sweswi ku fike etindleveni ta yena.” Ndzimana yoleyo yi ndzi pfune ku xiya leswaku loko ndzi khongela eka Yehovha ndzi n’wi kombela leswaku a ndzi pfuna ndzi kota ku langutana ni xiyimo xa mina, u ta ndzi twa naswona u ta ndzi pfuna. U na mina nkarhi hinkwawo.
Ndzi dyondze leswaku a swi bihanga ku hlundzuka hikwalaho ka khombo leri hi welaka hikuva i swa ntumbuluko ku titwa hi ndlela yoleyo
Mhaka yo anakanyisisa ha yona: Xana hi fanele hi sola Xikwembu hikwalaho ka ku xaniseka ka hina?
DYONDZA SWO TALA
Xana Ku Xaniseka Ku Ta Kala Ku Hela?
Bibele yi vula leswaku Xikwembu xi venga vuhomboloki naswona hakunene xa khathala hi vanhu. Xana sweswo swi vula yini eka wena?
Xana Xikwembu Xi Fanele Xi Soriwa Hikwalaho Ka Leswi Hi Xanisekaka?
Ku xaniseka ku khumba vanhu hinkwavo, hambi ku ri lava Xikwembu xi va rhandzaka. Ha yini?
Xana Bibele Yi Nga Ndzi Pfuna Ku Hanya Ni Vuvabyi Lebyi Nga Tshungulekiki?
Ina! Kuma magoza manharhu lama nga ta ku pfuna u langutana ni vuvabyi lebyi nga tshungulekiki.


c: text/html

text:
MHAKA YA VUTOMI
Vutomi Lebyi Vuyerisaka Bya Ku Tirhela Xikwembu
Ku sukela loko ndza ha ri ntsongo, a ndzi karhatiwa hi mhaka ya xihlawuhlawu, ku chava ku tsandzeka ni tingana. Leswi a ndzi tshemba leswaku Bibele yi nga ndzi pfuna, ndzi ye eKerekeni ya Khatoliki ya le mugangeni wa ka hina leswaku ndzi ya kuma mpfuno. Kambe a ndzi wu kumanga, kutani ndzi sungula ku nghenela swa mintlango.
Swi nga si ya kwihi, ndzi sungule ku jima leswaku ndzi ta tiyisa misiha ya miri wa mina. Eku heteleleni ndzi endle tliliniki ya ku olola misiha ni marhambu eSan Leandro, California le U.S.A. naswona a ndzi tirhisana ni vanhu lava endlaka vutiolori bya ku tiyisa misiha ku katsa ni un’wana loyi a nyikiweke xithopo lexi nge Nkulukumba Amerika. Kambe ku va ni miri lowu nga ni misiha leyi tiyeke kahle a swi ndzi endlanga ndzi eneriseka.
KU LAVISISA KA MINA KU NDZI VUYERISILE
Leswi munghana wa mina loyi a ndzi tirha na yena a a tiva leswaku ndzi lava ku twisisa Bibele, u ndzi byele leswaku ndzi tihlanganisa ni munhu un’wana loyi a n’wi tivaka. Hi siku leri landzeleke nimixo, Mbhoni yin’wana ya Yehovha yi ndzi endzerile ekaya ka mina. Hi hete mune wa tiawara a ri karhi a hlamula swivutiso swa mina hi ku tirhisa Bibele. Ndzi n’wi kombele leswaku a tlhela a vuya nimadyambu hi siku rero kutani hi dyondze Bibele kukondza ku va exikarhi ka vusiku. Leswi ndzi swi dyondzeke swi ndzi tsakise ngopfu kutani ndzi kombele ku famba na yena eku chumayeleni hi siku leri landzeleke leswaku ndzi ya vona ndlela a chumayelaka ha yona. Ndzi hlamarisiwe hi ndlela leyi a hlamula vanhu ha yona hi ku tirhisa Bibele swivutiso leswi a va n’wi vutisa swona. Ndzi nambe ndzi tibyela leswaku leswi hi swona leswi na mina ndzi lavaka ku swi endla.
Kutani ndzi tshike bindzu ra mina ivi ndzi sungula ku heta nkarhi wa mina wo tala ndzi ri eku chumayeleni ni phayona rero, ku nga vito leri Timbhoni ta Yehovha leti hetaka nkarhi wo tala ti ri eku chumayeleni ti vitaniwaka ha kona. Hi May 1948 ndzi khuvuriwile enhlengeletanweni ya xifundzha leyi a yi khomeriwe eCow Palace Arena, eSan Francisco le California. Loko lembe rero ri ya eku heleni na mina ndzi ve phayona.
Hi nkarhi wolowo, ndzi kombele Timbhoni tin’wana leswaku ti ya dyondzela manana Bibele. U ti amukele hi malwandla naswona swi nga swi ya kwihi na yena u ve Mbhoni ya Yehovha. Ku nga khathariseki nkaneto lowu a langutaneke na wona endyangwini wa ka vona, u tshame a tshembekile eka Xikwembu ku fikela loko a fa endzhaku ka malembe yo tala a ri Mbhoni. A va kona van’wana lava veke Timbhoni endyangwini wa ka hina.
NDZI HLANGANA NI WANSATI LOYI A TA VA NSATI WA MINA
Hi 1950, ndzi rhurhele eGrand Junction le Colorado laha ndzi hlanganeke na Billie. U velekiwe hi 1928 naswona u kule hi nkarhi wa ku Hohloka Lokukulu Ka Ikhonomi. Mana wakwe Minnie a a n’wi dyondzisa Bibele madyambu man’wana ni man’wana a lumeke rivoni leri tirhaka hi pharafini. Loko Billie a ri ni malembe ya mune, se a kota ku hlaya naswona a a tiva timhaka to tala ta le Bibeleni hi nhloko. Eku heleni ka va-1940, Timbhoni ti dyondzise mana wakwe Bibele ti n’wi komba leswaku loko munhu a fa a nga yi etiheleni leswaku a ya xanisiwa hilaha ku nga heriki kambe u ya esirheni. (Eklesiasta 9:5, 10) Minnie ni nuna wakwe va ve Timbhoni ta Yehovha.
Hi 1949 loko Billie a vuya ekaya endzhaku ko heta tidyondzo takwe ekholichi ya le Boston, u sungule ku dyondza Bibele hi ku tiyimisela. Ematshan’weni yo va mudyondzisi exikolweni, u teke xiboho xo tirhela Xikwembu vutomi byakwe hinkwabyo. U khuvuriwe hi 1950 enhlengeletanweni ya matiko yo hambana-hambana ya Timbhoni ta Yehovha leyi a yi khomeriwe erivaleni ra mintlango ra Yankee le New York. Endzhakunyana ka sweswo, ndzi hlangane na yena kutani hi cata naswona hi sungule ntirho wo chumayela nkarhi hinkwawo swin’we.
Hi sungule ku chumayela aEugene le Oregon naswona hi kume vanghana vo tala swinene. Hi 1953 hi rhurhele eGrants Pass le Oregon leswaku hi ya pfuna vandlha leritsongo ra kwalaho. Eku heleni ka lembe rero, hi kume xirhambo xo ya eka ntlawa wa vu-23 exikolweni xa Giliyadi xa Timbhoni lexi letelaka varhumiwa, lexi nga ekusuhi ni le South Lansing le New York, lexi nga ekule ni le n’walungu-vupela-dyambu bya Doroba ra New York hi kwalomu ka 400 wa tikhilomitara.
NTIRHO WA VURHUMIWA EBRAZIL
Hi December 1954 endzhaku ka tin’hweti ta ntlhanu hi thwasile exikolweni xa Giliyadi, mina na Billie hi khandziye xihaha-mpfhuka hi ya eBrazil. Loko hi ri ni awara endzeni ka xihaha-mpfhuka, njhini yin’wana ya xona yi sungule ku nga ha tirhi kahle kambe hi fike eBermuda hi hlayisekile. Endzhaku ka loko hi xike eCuba hikwalaho ka leswi a ku ri ni timhaka ta xihatla naswona hi hete tiawara ta 36 hi karhele ku tshama, hi fike erhavini ra Timbhoni ta Yehovha eRio de Janeiro le Brazil.
Endzhaku ko tshamanyana kwalaho swin’we ni varhumiwa van’wana vambirhi, hi ye eBauru le São Paulo leswaku hi ya sungula kaya lerintshwa ra varhumiwa. Doroba rero a ri ri ni vaaka-tiko lava tlulaka 50 000 naswona a ku ri hina Timbhoni to sungula kwalaho.
Hi sungule ku chumayela vanhu emakaya ya vona kambe siku rin’wana mufundhisi wa kereke ya Khatoliki u sungule ku kaneta ntirho wa hina. U hi landzelerile kutani a byela vini va miti leswaku va nga hi yingiseli. Hambiswiritano, endzhaku ka mavhiki ma nga ri mangani, ndyangu wun’wana lowukulu lowu a hi dyondza na wona Bibele wu amukele ntiyiso lowu humaka eBibeleni kutani hi ku famba ka nkarhi wu khuvuriwile. Swi nga si ya kwihi, vanhu van’wana na vona va pfumerile leswaku hi dyondza na vona Bibele.
Ndyangu wolowo lowu khuvuriweke a wu ri ni xaka rin’wana leri a ri ri murhangeri wa ntlawa wun’wana lowu a wu dumile. Ndzi endle xikombelo xo tirhisa nhundzu ya ntlawa wolowo leswaku hi ta va ni nhlengeletano ya muganga. Loko mufundhisi wa le ndhawini yoleyo a sindzise leswaku xikombelo xa hina xi nga amukeriwi, murhangeri yoloye u hlangane ni swirho swa ntlawa wakwe kutani a swi byela a ku: “Loko mi nga xi amukeli xikombelo lexi, ndza tshika ntirho.” Xikombelo xa hina xi amukeriwile.
Hi 1956 ku nga lembe leri landzeleke, hi kume xirhambo xo ya enhlengeletanweni ya xifundzha leyi a yi khomeriwe eSantos le São Paulo. Timbhoni leti lavaka ku ringana 40 ta le vandlheni ra ka hina ti fambe hi xitimela loko tiya enhlengeletanweni ya kona. Loko hi tlhelela eBauru, ndzi kume papila leri eka rona a ndzi komberiwa ku tirha tanihi mulanguteri wa muganga leswaku ndzi endzela mavandlha ya Timbhoni ta Yehovha. Xisweswo a ndzi sungula ntirho lowu endleke leswaku ndzi heta malembe lama lavaka ku ringana 25 eBrazil, ndzi endzele tindhawu to tala to hambana-hambana etikweni rero.
LESWI NTIRHO A WU RI XISWONA
Enkarhini wolowo a swi tika ku teka riendzo. Hi hetelele hi hlanganise tiko rero hinkwaro hi famba hi bazi, xitimela, xikanyakanya ni hi milenge. Rin’wana ra madoroba yo sungula lawa hi ma endzeleke a ku ri Jaú le São Paulo. Mufundhisi wa kwalaho u ringete ku sivela ntirho wa hina.
U te: “Mi nga ti chumayeli ‘tinyimpfu ta mina.’”
Hi n’wi hlamule hi ku: “A hi tinyimpfu ta wena, i ta Xikwembu.”
A hi hlele ku komba vanhu vhidiyo leyi vulavulaka hi ntirho wa hina wo chumayela lowu endliwaka emisaveni hinkwayo, leyi nga ni nhloko-mhaka leyi nge The New World Society in Action kambe mufundhisi yoloye ni ntlawa wa vapfukeri va endle xikungu xo hi hlasela. Hi ku hatlisa hi tivise maphorisa hi mhaka yoleyo. Loko mufundhisi a fika ni ntlawa wakwe wa vapfukeri laha vhidiyo a yi ta hlaleriwa kona, va kume maphorisa ma va rindzile ma va kombetele hi swibalesa. Vanhu vo tala lava a va tile va yi tsakerile vhidiyo yoleyo.
Kun’wana ni kun’wana laha a hi chumayela kona a hi hlangana ni vanhu va vukhongeri lava a va hi venga naswona va lava ku sivela ntirho wa hina. Hi xikombiso, eBrusque ekusuhi ni le Blumenau, eSanta Catarina, hi hlangane ni maphayona mambirhi lawa a ma langutane ni nkaneto lowukulu swinene. Kambe ma kume mikateko yo tala hikwalaho ka ku tiyisela ni ku tiyimisela ka wona. Sweswi endzhaku ka malembe ya 50, ku ni mavandlha yo tlula 60 exifundzheni xexo ni Holo ya Tinhlengeletano ekusuhi ni doroba ra Itajaí.
Xiendlakalo lexi hi xi tsundzukaka ngopfu loko hi ri karhi hi endzela mavandlha, i nkarhi wo tsakisa lowu hi wu heteke mi Timbhoni-kulorhi hi ri karhi hi endla malunghiselelo ya tinhlengeletano letikulu. Hi va-1970, ndzi kume lunghelo ra ku va mulanguteri wa nhlengeletano ya xifundzha erivaleni lerikulu ra mintlango ra Morumbi. Ku rhumeriwe swikombelo emavandlheni ya kwalomu ka 100 ya le kusuhi leswaku eka vandlha ha rin’we ku rhumeriwa vanhu va khume leswaku ku ta basisa rivala ra mintlango nivusiku emahlweni ko va nhlengeletano yi sungula.
Loko vatlangi va bolo va huma erivaleni rero hi vusiku byebyo, van’wana a va vungunya va ku: “Vonani vavasatinyana lava ni minkukulu ni mimopo ya vona.” Kambe, loko ku fika xikarhi ka vusiku, rivala rero se a ri basile ri lo paa! Hiloko mininjhere wa rivala rero ra mintlango a hlamala, a ku: “Vatirhi va mina a swi ta va swi va teke vhiki hinkwaro ku endla leswi n’wina Timbhoni mi swi endleke hi tiawara ti nga ri tingani ntsena!”
HI TLHELELA EUNITED STATES
Endzhakunyana ka ku fa ka tatana hi 1980, hi tlhelele eUnited States leswaku hi ya khathalela manana eFremont le California. Hi kume ntirho wa ku tihanyisa wo basisa miako nivusiku naswona hi hambete hi phayona ni ku chumayela vanhu lava vulavulaka Xiputukezi va laha a hi tshama kona. Hi ku famba ka nkarhi, hi rhurhele ekusuhi ni le San Joaquin Valley laha a hi famba hi lava vanhu lava vulavulaka Xiputukezi lava nga etindhawini ta le kule ku sukela eSacramento ku ya eBakersfield. Sweswi eCalifornia ku ni mavandlha ya Xiputukezi ya kwalomu ka khume.
Endzhaku ka ku fa ka manana hi 1995, hi rhurhele eFlorida leswaku hi ya khathalela tata wa Billie kukondza na yena a fa. Mana wakwe u fe hi 1975. Hi 2000 hi rhurhele edzonga-vupela-dyambu bya Colorado, endhawini leyi a yi ri kwandzasi naswona hi chumayele Maamerika lawa a ma tshama endhawini ya Manavajo ni Maute. Lexi twisaka ku vava hileswaku Billie u file hi February 2014.
Ndzi khapakhapa ntsako hikwalaho ka leswi ndzi hlanganeke ni Mbhoni ya Yehovha emalembeni yo tlula 65 lama hundzeke, leyi hlamuleke swivutiso swo tala leswi a ndzi ri na swona hi ku va yi tirhisa Bibele. Lexi ndzi tsakisaka ngopfu i ku va ndzi tikambisisela hi ndzexe ku vona leswaku leswi yi ndzi byelaka swona hi leswi Bibele yi swi dyondzisaka hakunene. Leswi swi endle leswaku ndzi va ni vutomi lebyi vuyerisaka bya ku tirhela Xikwembu.
DYONDZA SWO TALA
Va Tinyikele Hi Ku Tirhandzela—EBrazil
Hlaya hi mintokoto leyi khutazaka ya lava va rhurheleke endhawini yin’wana leswaku va ta tirhela Xikwembu.

robotstxt: allowed

filter: keep


text:
Xikombo Xa Tinhlokomhaka Ta Xalamuka! Ya 2016
“Ndza mi khensa hikwalaho ka timagazini leti nga le nkarhini.”
Tanihi manana, Amy u kume tindlela leti pfunaka to langutana ni vutomi bya siku ni siku eka Xalamuka! Ku fana na Amy, vahlayi vo tala va vuyeriwile hi ku hlaya Magazini lowu. Nghena eka www.jw.org/ts leswaku u hlaya swihloko leswi xaxametiweke laha hansi swa 2016.
LANGUTELO RA BIBELE
MIMBULAVURISANO
Mutivi Wa Vana Lava Ha Riki eKhwirini U Hlamusela Hi Ripfumelo Rakwe (Y. Hsuuw): No. 2
RIHANYO NI MIRHI
SAYENSE
SWIHLOKO SWIN’WANA
TIMBHONI TA YEHOVHA
VANHU LAVA DUMEKE EMATIN’WINI
VUKHONGERI


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Tikronika 27:1-34
27 Loko ku ri vana va Israyele hi nhlayo ya vona, varhangeri va tindlu ta vatatana+ ni varhangeri va magidi+ ni va madzana+ ni tindhuna ta vona leti a ti tirhela+ hosi emhakeni yin’wana ni yin’wana ya mintlawa ya lava a va nghena ni lava a va huma n’hweti ni n’hweti etin’hwetini hinkwato ta lembe, ntlawa ha wun’we a wu ri ni vanhu va 24 000.2 Entlaweni wo sungula wa n’hweti yo sungula a ku ri na Yaxobuwamu+ n’wana wa Zabadiyele, naswona entlaweni wakwe a ku ri ni vanhu va 24 000.3 Vana van’wana va Faresi,+ lowa murhangeri eka tindhuna hinkwato ta mintlawa ya vutirheli, a va ri va n’hweti yo sungula.4 Entlaweni wa n’hweti ya vumbirhi a ku ri na Dodayi+ lowa le Ahowa+ a ri ni ntlawa wakwe, Mikiloto a a ri murhangeri, naswona entlaweni wakwe a ku ri ni vanhu va 24 000.5 Ndhuna ya ntlawa wa vutirheli wa vunharhu wa n’hweti ya vunharhu a ku ri Benaya+ n’wana wa Yoyada+ muprista lonkulu, naswona entlaweni wakwe a ku ri ni vanhu va 24 000.6 Benaya+ loyi a ku ri wanuna wa matimba eka vanhu va 30+ naswona a a lawula vanhu va 30; Amizabadi n’wana wakwe a a lawula ntlawa wakwe.7 Wa vumune wa n’hweti ya vumune a ku ri Asahele,+ makwavo wa Yowabu,+ na Zebadiya n’wana wakwe loyi a teke endzhaku kakwe, naswona entlaweni wakwe a ku ri ni vanhu va 24 000.8 Ndhuna ya vuntlhanu ya n’hweti ya vuntlhanu a ku ri Xamhuti+ lowa le Iziraha, naswona entlaweni wakwe a ku ri ni vanhu va 24 000.9 Wa vutsevu wa n’hweti ya vutsevu a ku ri Ira+ n’wana wa Ikexi+ lowa le Tekowa,+ naswona entlaweni wakwe a ku ri ni vanhu va 24 000.10 Wa vunkombo wa n’hweti ya vunkombo a ku ri Helese+ lowa Mupeloni+ wa vana va Efrayimi, naswona entlaweni wakwe a ku ri ni vanhu va 24 000.11 Wa vunhungu wa n’hweti ya vunhungu a ku ri Sibekayi+ wa le Huxa wa va ka Zara,+ naswona entlaweni wakwe a ku ri ni vanhu va 24 000.12 Wa vukaye wa n’hweti ya vukaye a ku ri Abi-ezere+ lowa le Anathoti+ wa va ka Benjamini, naswona entlaweni wakwe a ku ri ni vanhu va 24 000.13 Wa vukhume wa n’hweti ya vukhume a ku ri Maharayi+ lowa le Netofa wa va ka Zara,+ naswona entlaweni wakwe a ku ri ni vanhu va 24 000.14 Wa vu-11 wa n’hweti ya vu-11 a ku ri Benaya+ lowa le Piratoni wa vana va Efrayimi,+ naswona entlaweni wakwe a ku ri ni vanhu va 24 000.15 Wa vu-12 wa n’hweti ya vu-12 a ku ri Helidayi+ lowa le Netofa wa Otiniyele, naswona entlaweni wakwe a ku ri ni vanhu va 24 000.16 Ehenhla ka tinyimba ta Israyele,+ eka va ka Ruveni, Eliyezere n’wana wa Zikiri a a ri murhangeri; eka va ka Simiyoni, a ku ri Xefatiya n’wana wa Maka;17 eka Levhi, a ku ri Haxabiya n’wana wa Kemuwele; eka Aroni, a ku ri Sadoki;+18 eka Yuda, a ku ri Elihu,+ un’wana wa vamakwavo va Davhida;+ eka Isakara, a ku ri Omri n’wana wa Mikayele;19 eka Zebuloni, a ku ri Iximaya n’wana wa Obadiya; eka Neftali, a ku ri Yerimoto n’wana wa Aziriyele;20 eka vana va Efrayimi, a ku ri Hoxeya n’wana wa Azaziya; eka xiphemu xa nyimba ya Manase, a ku ri Yuwele n’wana wa Pedaya;21 eka xiphemu xa nyimba ya Manase eGiliyadi, a ku ri Ido n’wana wa Zakariya; eka Benjamini, a ku ri Yasiyele n’wana wa Abinere;+22 eka Dani, a ku ri Azarele n’wana wa Yerohamu. Leti a ku ri tihosana+ ta tinyimba ta Israyele.23 Davhida a nga yi tekanga nhlayo ya lava a va ri ni malembe ya 20 ku ya ehansi, hikuva Yehovha u tshembise ku endla Israyele a tala kukota tinyeleti ta matilo.+24 Yowabu+ n’wana wa Seruya u sungule ku hlaya, kambe a nga hetanga;+ Israyele u hlundzukeriwile+ hikwalaho ka leswi, naswona nhlayo ya kona a yi humelelanga eka xiviko xa timhaka ta masiku ya Hosi Davhida.25 Azamavhete n’wana wa Adiyele a a langutela xuma xa hosi.+ Yonathani n’wana wa Uzhiya a a langutela xuma xa le nsin’wini,+ xa le mitini+ ni xa le swimitanini ni xa le swihondzweni.26 Ezri n’wana wa Kelubi a a langutela lava a va tirha ensin’wini,+ va rima misava.27 Ximeyi lowa le Rhama a a langutela masimu ya vhinya;+ naswona Zabidi lowa le Sifimoti a a langutela masimu ya vhinya ya mphakelo wa vhinyo.28 Bali-hanani lowa le Gedere a a langutela mitlhwari ni swinkuwana+ leswi a swi ri eXefela;+ Yowasi a a langutela mphakelo wa mafurha.+29 Xitrayi lowa le Saroni+ a a langutela mintlhambi ya tihomu leyi a yi dya byanyi eSaroni; Xafati n’wana wa Adilayi a a langutela mintlhambi ya tihomu leyi nga erivaleni ra le hansi.30 Obili wa ka Iximayele+ a a langutela tikamela;+ Yehedaya wa le Meronoti a a langutela timbhongolo ta matswele.31 Yazizi lowa le Hageri a a langutela ntlhambi wa tinyimpfu. Lava hinkwavo a va ri tindhuna ta nhundzu leyi a yi ri ya Hosi Davhida.32 Yonathani,+ ntukulu wa Davhida a a ri mutsundzuxi, wanuna wa ku twisisa,+ nakambe a a ri matsalana; naswona Yehiyele n’wana wa Hakimoni+ a a ri ni vana va hosi.+33 Ahitofele+ a a ri mutsundzuxi+ wa hosi; kutani Huxayi+ lowa le Araki+ a a ri nakulobye wa hosi.+34 Endzhaku ka Ahitofele a ku ri na Yoyada n’wana wa Benaya+ na Abiyatara;+ Yowabu+ a a ri ndhuna ya vuthu ra hosi.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yobo 32:1-22
32 Kutani vavanuna lava vanharhu va tshika ku hlamula Yobo, hikuva a a lulamile ematihlweni yakwe.+2 Kambe ku hlundzuka ka Elihu n’wana Barakele lowa le Buzu,+ wa ndyangu wa Rhamu ku pfurha. Ku hlundzuka kakwe ku pfurhela Yobo hikwalaho ko vula leswaku moya-xiviri wakwe wu lulamile ematshan’weni ya Xikwembu.+3 Ku hlundzuka kakwe ku pfurhela ni vanakulobye vanharhu hikuva a va kumanga nhlamulo kambe va ye emahlweni va vula leswaku Xikwembu xi hombolokile.+4 Elihu a a yimele leswaku Yobo a vulavula ku sungula, hikuva a va ri vakulu eka yena.+5 Hakatsongo-tsongo Elihu a vona leswaku a ku nga ri na nhlamulo enon’wini+ wa vavanuna lava vanharhu, ku hlundzuka kakwe a ku ya ku hisa swinene.6 Kutani Elihu n’wana wa Barakele lowa le Buzu a hlamula a ku:“Ndzi ntsongo hi masikuN’wina mi vakulu.+Hi swona leswi endleke leswaku ndzi tlhentlha naswona ndzi chavaKu mi byela leswi ndzi swi tivaka.7 Ndzi te, ‘Masiku hi wona ma faneleke ma vulavula,Naswona malembe lamanyingi hi wona ma faneleke ma endla vutlhari byi tiviwa.’+8 Hakunene i moya lowu nga eka vanhu va nyamaNi ku hefemula ka Lowa Matimba Hinkwawo loku va nyikaka ku twisisa.+9 A hi lava nga ni masiku yo tala lava va tlhariheke,+Ni lava nga vakulu lava twisisaka vuavanyisi.+10 Hikwalaho ndzi te, ‘Ndzi yingiseni.Na mina ndzi ta vula leswi ndzi swi tivaka.’11 Maswivo! Ndzi rindze marito ya n’wina,Ndzi hambeta ndzi yingisa mianakanyo ya n’wina,+Ku fikela loko mi lavisisa marito lawa mi nga ta ma vula.12 Ndzi yise nyingiso wa mina eka n’wina,Ndzi kuma leswaku a nga kona la tshinyaka Yobo,A nga kona eka n’wina la hlamulaka marito yakwe,13 Leswaku mi nga vuli mi ku, ‘Hi kume vutlhari;+I Xikwembu lexi n’wi hlongolaka, a hi vanhu.’14 Leswi a nga longoloxangiki marito ku kanetana na mina,Kutani a ndzi nge n’wi anguli hi marito ya n’wina.15 Va chavisiwile, a va ha hlamulanga;Marito ma sukile eka vona.16 Naswona ndzi rindzile, kambe a va ha yanga emahlweni va vulavula;Va miyerile, a va ha hlamulanga.17 Loko ku ri mina, ndzi ta hlamula xiphemu xa mina;Na mina ndzi ta vula leswi ndzi swi tivaka;18 Hikuva ndzi taleriwe hi marito;Moya wu ndzi tshikilerile+ ekhwirini ra mina.19 Waswivo! Khwiri ra mina ri fana ni vhinyo leyi nga pfuriwangiki;Ku fana ni magula ya dzovo lamantshwa, ri lava ku boxeka.+20 Inge ndzi vulavula leswaku ndzi ta ntshunxeka.Ndzi ta pfula nomu wa mina leswaku ndzi hlamula.+21 Ndzi kombela leswaku ndzi nga vi na xihlawuhlawu eka munhu;+Ndzi nga tshuki ndzi thopa munhu wa la misaveni;+22 Kunene a ndzi swi tivi leswaku ndzi nga thopisa ku yini;Muendli+ wa mina u ta ndzi susa hi ku olova.


text:
Xana u ta dyondza swo karhi eka swihoxo swa tihosi ta khale ta le Bibeleni?
“Swilo leswi . . . swi tsaleriwe leswaku swi va xilemukiso eka hina lava hi fikeriweke hi makumu ya mafambiselo ya swilo.”—1 KOR. 10:11.
TINSIMU: 11, 61
1, 2. Ha yini hi fanele hi kambisisa swikombiso swa tihosi ta mune ta le Yuda?
A HI nge u vone un’wana a rheta a wa egondzweni ro karhi, xana a wu nge vi na vuxiyaxiya loko u ri karhi u famba eka rona? Loko hi kambisisa swihoxo swa van’wana, swi nga hi pfuna ku papalata ku endla swihoxo leswi fanaka. Swi tano ni le ka ndlela leyi hi gandzelaka Xikwembu ha yona. Hi nga dyondza dyondzo ya nkoka eka swihoxo swa van’wana, ku katsa ni leswi tsariweke eBibeleni.
2 Tihosi ta mune ta le Yuda leti hi buleke ha tona exihlokweni lexi hundzeke ti tirhele Yehovha hi mbilu leyi hetisekeke. Hambiswiritano, ti endle swihoxo leswikulu. Hi nga dyondza yini eka swihoxo swa tona naswona hi nga swi papalata njhani ku endla swihoxo leswi fanaka? Ku anakanyisisa hi swikombiso leswi, swi nga hi pfuna leswaku hi vuyeriwa eka rungula ra le nkarhini lowu hundzeke leri tsaleriweke ku hi pfuna.—Hlaya Varhoma 15:4.
KU TITSHEGA HI VUTLHARI BYA HINA SWI NI KHOMBO
3-5. (a) Hambileswi mbilu ya Asa a yi hetisekile eka Yehovha, i xihoxo xihi lexi a xi endleke? (b) Ha yini Asa a lave mpfuno eka vanhu loko Baxa a n’wi tlhontlha hi ku aka muti wa Rhama?
3 A hi sunguleni hi ku kambisisa leswi Asa a swi endleke kutani hi vona ndlela leyi Rito ra Xikwembu ri nga hi pfunaka ha yona evuton’wini bya hina. Asa u lave mpfuno wa Yehovha hi nkarhi lowu masocha lama ringanaka miliyoni ya Vaetiyopiya a ma lava ku hlasela Yuda; kambe, u tsandzekile ku endla tano loko Baxa hosi ya Israyele a sungula ku aka muti wa Rhama lowu a wu ri ekusuhi na Yuda. (2 Tikr. 16:1-3) Nakambe u tlhele a fumbarherisa Beni-hadadi Hosi ya le Siriya leswaku a ta hlasela Baxa. Xana rhengu ra Asa ri humelerile? Bibele yi vula leswaku, “hi ku hatlisa loko Baxa a twa sweswo, xikan’we-kan’we a tshika ku aka Rhama, a yimisa ntirho wakwe.” (2 Tikr. 16:5) Eku sunguleni, Asa a nga ha va anakanye leswaku u endle xiboho lexinene!
4 Kambe Yehovha u xi langute njhani xiboho lexi Asa a xi endleke? Yehovha u rhumele muvulavuleri wakwe Hanane leswaku a ya tshinya Asa hileswi a nga lavangiki mpfuno Wakwe. (Hlaya 2 Tikronika 16:7-9.) Hanane u te: “Ku sukela sweswi u ta hlaseriwa hi tinyimpi.” Hambileswi Baxa a tshikeke ku aka muti wa Rhama, Asa ni vanhu vakwe va lwe tinyimpi to tala eka malembe hinkwawo ya ku fuma kakwe.
5 Hilaha hi dyondzeke hakona exihlokweni lexi hundzeke, Xikwembu xi kambisise mbilu ya Asa naswona xi vone yi hetisekile eka xona. (1 Tih. 15:14) Xikwembu xi vone leswaku Asa a tinyiketerile eka xona. Hambiswiritano, a a fanele a tshovela vuyelo bya xiboho xakwe xa vuphukuphuku. I yini lexi endleke Asa a titshemba ku tlula mpimo ni ku lava mpfuno eka Beni-hadadi ematshan’weni yo wu lava eka Yehovha? Xana Asa a nga ha va a anakanye leswaku ku va ni switirhisiwa swo tala swo lwa nyimpi swi ta endla leswaku a hlula ku tlula ku va a kombela mpfuno eka Xikwembu? Kumbe u sungule ku va ni langutelo ro tano hileswi a yingiseke switsundzuxo swo biha swa van’wana?
6. Hi nga dyondza yini eka xihoxo lexi Asa a xi endleke? Vula xikombiso.
6 Xana rungula ra Asa ri nga hi susumetela ku kambisisa ndlela leyi hi endlaka swilo ha yona? Loko hi langutane ni swiphiqo leswikulu, hi nga ha vona swi fanerile ku kombela mpfuno eka Yehovha. Kambe i yini leswi hi swi endlaka loko hi langutane hi swiphiqo leswi nga nyawuriki swa siku ni siku? Xana hi ringeta ku tilulamisela swona? Kumbe hi tikarhatela ku kambisisa leswi misinya ya milawu ya le Bibeleni yi swi vulaka kutani hi yi tirhisa? Loko hi endla tano hi va hi kombisa leswaku hi lava Yehovha a hi pfuna ku lulamisa swiphiqo. Hi xikombiso, kumbexana ndyangu wa ka n’wina wu ku sivela ku va kona eminhlanganweni kumbe etinhlengeletanweni. Handle ko kanakana u ta kombela Yehovha leswaku a ku kongomisa ni ku ku pfuna leswaku u kota ku langutana na xiphiqo xexo hi ndlela leyinene. Kambe ku vuriwa yini hi loko u heleriwe hi ntirho naswona swi ku tikela ku kuma wun’wana? Loko se ku ri ni loyi a lavaka ku ku thola, xana u ta n’wi byela leswaku u fanele ku ya eminhlanganweni ya le xikarhi ka vhiki nkarhi ni nkarhi? Ku nga khathariseki swiphiqo leswi nga ha vaka kona, hi ta va hi endla kahle loko hi yingisa marito ya mupisalema loyi a nga te: “Andlala ndlela ya wena eka Yehovha, U n’wi tshemba, yena u ta teka goza.”—Ps. 37:5.
I YINI LESWI NGA ENDLEKAKA LOKO HI HLAWULA VANGHANA VO BIHA?
7, 8. Yehoxafati u endle xihoxo xihi naswona ku ve ni vuyela byihi? (Vona xifaniso lexi nga eku sunguleni ka xihloko lexi.)
7 Ku vuriwa yini hi Yehoxafati n’wana wa Asa? A a ri ni timfanelo to tala letinene. Hikwalaho ka leswi a a titshege hi Xikwembu, Yehoxafati u endle swilo swo tala leswinene. Hambiswiritano, na yena u endle swiboho swa vuphukuphuku. Hi xikombiso, u endle leswaku n’wana wakwe wa jaha a tekana ni n’wana wa Hosi Akabu loyi a a hombolokile. Nakambe, hambiloko muprofeta Mikaya a n’wi lemukisile hi swona Yehoxafati u tlhele a pfuna Akabu loko a lwa ni Vasiriya. Enyimpini yoleyo, Yehoxafati u pone ri ahlamile. Kutani u tlhelele eYerusalema. (2 Tikr. 18:1-32) Hikwalaho ka sweswo, muprofeta Yehu u n’wi vutise a ku: “Xana ku fanele ku pfuniwa vo homboloka, xana u fanele u rhandza lava va vengaka Yehovha?”—Hlaya 2 Tikronika 19:1-3.
8 Xana Yehoxafati u dyondze swo karhi eka leswi n’wi humeleleke? Hambileswi a yeke emahlweni a hisekela ku tsakisa Xikwembu, kambe swi tikomba a nga dyondzanga nchumu eka leswi n’wi humeleleke loko a tirhisana na Akabu ni le ka xitsundzuxo xa Yehu. Yehoxafati u tlhele a endla ntwanano ni nala wa Xikwembu ku nga n’wana wa Akabu, Hosi Ahaziya lowo homboloka. Yehoxafati na Ahaziya va endle swikepe leswi heteleleke swi tshovekile naswona a swa ha wu endlaka ntirho lowu a swi endleriwe wona.—2 Tikr. 20:35-37.
9. Vanghana vo biha va nga byi khumba njhani vutomi bya hina?
9 Ku dyondza hi rungula ra Yehoxafati swi fanele swi endla leswaku hi tikambisisa. Njhani? Entiyisweni Yehoxafati a ri hosi leyinene. U endle leswi lulameke naswona u “[lave] Yehovha hi mbilu yakwe hinkwayo.” (2 Tikr. 22:9) Hambiswiritano, u hlawule vanghana vo biha. Anakanya hi xivuriso xa le Bibeleni lexi nge: “Loyi a fambaka ni vanhu vo tlhariha u ta tlhariha, kambe loyi a tirhisanaka ni lavo hunguka, a swi nge n’wi fambeli kahle.” (Swiv. 13:20) Kambe minkarhi yin’wana na hina hi nga ha va hi ringeta ku pfuna vanhu lava tsakelaka leswaku va gandzela Yehovha. Kambe, ku va Yehoxafati a endle xinghana na Akabu swi lave ku koxa vutomi byakwe. Hilaha ku fanaka, swi nga va ni khombo ku endla xinghana ni vanhu lava nga gandzeriki Yehovha.
10. (a) Loko hi lava ku nghenela vukati hi nga dyondza yini eka Yehoxafati? (b) I yini leswi hi faneleke hi swi tsundzuka loko hi langutana ni swiphiqo swa ku va ni vanghana vo biha?
10 Hi nga dyondza yini eka leswi Yehoxafati a swi endleke? Makwerhu, a nga ha sungula ku rhandzana ni munhu loyi a nga riki mugandzeri wa Yehovha, hi ku anakanya leswaku a nge n’wi kumi munghana la fanelekaka evandlheni ra Vukreste. Kumbexana makwerhu a nga ha va a tshikileriwa hi swirho swa ndyangu leswi nga riki Timbhoni, swi vula leswaku u fanele a nghenela vukati ‘a nga si hundzeriwa hi nkarhi.’ Nakambe, van’wana va nga ha titwa ku fana ni makwerhu un’wana wa xisati loyi a nga te: “I swa ntumbuluko ku titwa u rhandza ni ku lava ku rhandziwa.” Mukreste u fanele a endla yini? Ku anakanyisisa hi leswi humeleleke Yehoxafati swi nga hi pfuna. Minkarhi yo tala a a lava nkongomiso eka Xikwembu. (2 Tikr. 18:4-6) Kambe ku endleke yini loko Yehoxafati a sungula ku endla xinghana na Akabu, loyi a nga ri mugandzeri wa Yehovha? A a fanele a swi tsundzukile leswaku mahlo ya Yehovha ma languta ntsena eka lava timbilu ta vona ti hetisekeke eka yena. Ninamuntlha, mahlo ya Yehovha ma “famba-famba emisaveni hinkwayo” naswona u lunghekele ku “kombisa ntamu wakwe” leswaku a hi sirhelela. (2 Tikr. 16:9) Yehovha wa swi twisisa swiyimo swa hina naswona wa hi rhandza. Xana wa tshemba leswaku Xikwembu xi ta enerisa xilaveko xa wena xo lava ku rhandziwa ni ku va ni munhu loyi a ku rhandzaka? Tiyiseka leswaku xi ta endla tano hi nkarhi wo karhi!
U NGA PFUMELELI MBILU YA WENA YI SUNGULA KU TIKUKUMUXA
11, 12. (a) I yini leswi Hezekiya a swi endleke leswi kombiseke leswi a swi ri embilwini yakwe? (b) Ha yini Yehovha a rivalele Hezekiya?
11 Leswi hi swi dyondzaka eka Hezekiya swi katsa leswi a swi ri embilwini yakwe. Eka xiendlakalo xin’wana, Mukambisisi wa timbilu u paluxe leswi a swi ri embilwini ya Hezekiya. (Hlaya 2 Tikronika 32:31.) Loko Hezekiya a sungule ku vabya swinene, Xikwembu xi n’wi kombe xikombiso xa leswaku u ta hola, ku nga ndzhuti lowu tlhelelaka endzhaku. Hi ku famba ka nkarhi, tihosana ta le Babilona a ti lava ku tiva swo tala hi xikombiso xexo, kutani ti rhumele vanhu leswaku va ya vutisa Hezekiya hi xona. (2 Tih. 20:8-13; 2 Tikr. 32:24) Leswaku Yehovha a kombisa leswi a swi ri embilwini ya Hezekiya u “n’wi tshikile,” kutani u kombe Vababilona volavo “yindlu yakwe hinkwayo ya xuma.” Leswi, swi kombise “hinkwaswo leswi nga embilwini [ya Hezekiya].”
12 Bibele a yi hi byeli leswaku i yini lexi endleke mbilu ya Hezekiya yi tikurisa. Xana ku nga ha va ku ri hileswi a hluleke Vaasiriya kumbe hileswi Xikwembu xi n’wi horiseke hi singita? Xana swi nga va swi vangiwe hileswi a a ri ni “rifuwo ni ku vangama hi mpimo lowukulu ngopfu”? Ku nga khathariseki xivangelo xa kona, Hezekiya “a nga tlheriselanga hi ku ya hi ndlela leyi a pfuniweke ha yona.” Swi twisa ku vava swinene! Hambileswi Hezekiya a tirheleke Yehovha hi mbilu leyi heleleke, minkarhi yin’wana a a endla swihoxo. Kambe, hi ku famba ka nkarhi ‘Hezekiya u titsongahatile,’ kutani Xikwembu xi n’wi rivalerile.—2 Tikr. 32:25-27; Ps. 138:6.
13, 14. (a) Hi rini laha Yehovha ‘a nga hi tshikaka kutani a vona leswi nga etimbilwini ta hina’? (b) Hi fanele hi endla yini loko hi bumabumeriwa?
13 Hi nga vuyeriwa njhani loko hi hlaya ni ku anakanyisisa hi rungula ra Hezekiya? Tsundzuka leswaku ku tikukumuxa ka Hezekiya ku ve erivaleni loko Yehovha a ha ku hlula Senakeribi ni leswi a ha ku n’wi horisa loko a vabyela ku fa. Loko swi ta eka hina, kumbexana ha ha ku endla nchumu wa nkoka ngopfu, swi nga ha endleka leswaku Yehovha wa hi ‘tshika kutani a vona leswi nga etimbilwini ta hina,’ hi ku pfumelela timbilu ta hina ti kombisa leswi hi nga swona. Hi xikombiso, makwerhu a nga ha va a tirhe hi matimba leswaku a lunghiselela nkulumo ni ku yi nyikela enhlengeletanweni. Vanhu vo tala va n’wi bumabumela hileswi a yi nyikeleke kahle. Xana u ta endla yini loko a bumabumeriwa?
14 Loko hi bumabumeriwa, hi ta va hi endla kahle loko hi tirhisa marito ya Yesu lama nge: “Loko mi endle swilo hinkwaswo leswi mi averiweke swona, vulani mi ku, ‘Hi mahlonga lama nga pfuniki nchumu. Leswi hi nga swi endla hi leswi a hi fanele ku swi endla.’” (Luka 17:10) Nakambe, hi nga tlhela hi dyondza swin’wana eka leswi humeleleke Hezekiya. Ku tikukumuxa kakwe ku ve erivaleni hikuva “a nga tlheriselanga hi ku ya hi ndlela leyi a pfuniweke ha yona.” Ku anakanyisisa hi leswi Xikwembu xi hi endleleke swona swi ta hi pfuna leswaku hi papalata ku tikukumuxa ku nga nchumu lowu Yehovha a wu vengaka. Hi nga kombisa ku tlangela eka Yehovha hi ndlela leyi hi vulavulaka ha yona. U hi nyike Matsalwa swin’we ni moya lowo kwetsima leswaku wu hi seketela.
ENDLA SWIBOHO HI VUTLHARI
15, 16. Ha yini Yosiya a dlayiwile?
15 Eku heteleleni, hi nga dyondza yini eka leswi humeleleke Hosi Yosiya? Anakanya hi leswi endleke leswaku a hluriwa ni ku va a dlayiwa. (Hlaya 2 Tikronika 35:20-22.) Yosiya “[u hume] ku ya hlangana na” Hosi Neko wa le Egipta, hambileswi hosi yoleyo yi n’wi byeleke leswaku a yi nga lwi na yena. Bibele yi vula leswaku marito ya Neko a ma “[huma] enon’wini wa Xikwembu.” Kutani ha yini Yosiya a ye a ya lwa na Neko? Bibele a yi swi boxi.
16 Yosiya a a ta swi tivisa ku yini leswaku marito ya Neko ma huma eka Yehovha? Kumbexana a fanele a vutise Yeremiya, un’wana wa vaprofeta vo tshembeka. (2 Tikr. 35:23, 25) Kambe a nga endlanga tano. Neko a nga yi eku lweni na muti wa Yerusalema kambe a ya eku “[lweni] ni yindlu yin’wana” eKarikemixi. Ku tlula kwalaho, vito ra Xikwembu a ri nga katseki hikuva Neko a nga tlhontlhi Yehovha kumbe vanhu vakwe. Kutani a ku nga ri vutlhari ku va Yosiya a ya lwa na Neko. Xana hi dyondza yini emhakeni leyi? Loko hi langutane ni swiphiqo, hi ta va hi endla kahle loko hi anakanya hi leswi Yehovha a lavaka hi swi endla emhakeni yoleyo.
17. Loko hi langutana ni swiphiqo, hi nga swi papalata njhani ku endla xihoxo xo fana ni xa Yosiya?
17 Loko hi langutana ni swiphiqo, hi fanele hi anakanya hi misinya ya milawu ya Bibele kutani hi yi tirhisa hi ndlela leyi faneleke. Eka swiyimo swin’wana hi nga ha burisana ni vakulu. Va nga hi byela hi leswi se hi swi tivaka hi mhaka yoleyo kumbexana hi endle ndzavisiso eka minkandziyiso ya hina. Kambe va nga ha bula na hina hi misinya yin’wana ya milawu ya Bibele leyi hi faneleke hi anakanya ha yona. Hi xikombiso, makwerhu wa xisati a nga ha lava ku ya ensin’wini hi siku ro karhi. (Mint. 4:20) Kambe nuna wa yena loyi a nga riki Mbhoni u lava leswaku va heta nkarhi swin’we hi siku rero. U vula leswaku se i khale va nga si heta nkarhi swin’we, naswona u lava leswaku va endla swo karhi swin’we. Makwerhu loyi wa xisati a nga ha anakanya hi tsalwa ro karhi ra le Bibeleni, ro tanihi hi leri nge hi yingisa Xikwembu kumbe leri nge, hi endla vadyondzisiwa. (Mat. 28:19, 20; Mint. 5:29) Kambe u fanele a tlhela a anakanya hi leswaku Bibele yi ri u fanele a titsongahata eka nuna wakwe ni ku anakanyela. (Efe. 5:22-24; Filp. 4:5) Xana nuna wakwe u n’wi arisa ku ya ensin’wini nkarhi na nkarhi kumbe u n’wi kombela leswaku va endla nchumu wo karhi swin’we swa siku rero ntsena? Hi fanele hi ringanisela loko hi ri karhi hi tikarhatela ku endla ku rhandza ka Xikwembu ni ku va ni ripfalo lerinene.
TSHAMA U RI NI MBILU LEYI HETISEKEKE EKA YEHOVHA NASWONA U TSAKILE
18. Hi nga vuyeriwa njhani eka marungula ya le Bibeleni ya tihosi ta mune leti hi buleke ha tona exihlokweni lexi?
18 Leswi hi nga hetisekangiki, na hina minkarhi yin’wana hi nga ha endla swihoxo leswi endliweke hi tihosi leti hi buleke ha tona. Hi nga ha (1) titshega hi vutlhari bya hina, (2) hi va ni vanghana vo biha, (3) hi sungula ku tikukumuxa kumbe hi (4) endla swiboho hi nga si anakanya hi leswi Xikwembu xi lavaka leswaku hi swi endla. Ha tsaka leswi Yehovha a vonaka leswinene eka hina hilaha a endleke hakona eka tihosi ta mune leti hi buleke ha tona! Nakambe Yehovha u vona ndlela leyi hi n’wi rhandzaka ha yona naswona wa swi vona leswaku hi lava ku n’wi tirhela hi mbilu leyi hetisekeke. Kutani u hi nyike swikombiso swa le Bibeleni leswi hi lemukisaka ni leswi nga hi pfunaka ku papalata ku endla swihoxo leswikulu. A hi anakanyisiseni hi swikombiso leswi swa le Bibeleni hi tlhela hi khensa Yehovha hileswi a hi nyikeke swona leswaku swi hi pfuna!


text:
Xana Rito Ra Xikwembu I Ra Nkoka Swinene Eka Wena?
“Loko mi amukela rito ra Xikwembu, . . . mi ri amukerile . . . ku nga ri kukotisa rito ra vanhu, kambe, mi ri amukele hilaha ri nga hakona hakunene rito ra Xikwembu.”—1 TES. 2:13.
TINSIMU: 114, 113
1-3. I yini leswi nga ha vaka swi vange swiphiqo exikarhi ka Efodiya na Sintika naswona sweswo hi nga swi papalata njhani? (Vona xifaniso lexi nga eku sunguleni ka xihloko lexi.)
MALANDZA ya Yehovha ma yi xixima swinene Bibele leyi nga buku ya Xikwembu. Tanihi leswi hi nga hetisekangiki, minkarhi yin’wana hi nyikiwa ndzayo ya le Matsalweni. Xana hi endla yini loko hi tshinyiwa? Anakanya hi xikombiso xa Efodiya na Sintika Vakreste va le nkarhini wa vaapostola. Ku tshame ku va ni swiphiqo leswikulu exikarhi ka vavasati lava, lava totiweke. Xana hi swihi swiphiqo swa kona? Bibele a yi swi boxi. Kambe a hi xiyeni xikombiso xa leswi nga ha vaka swi endlekile.
2 A hi nge Efodiya u rhambe vamakwerhu vo karhi exinkhubyanini ekaya kakwe. Sintika a nga rhambiwanga, kambe u twile hi ta xinkhubyana lexi ni leswaku a xi tsakisa. Sintika a nga ha va a te: ‘A ndzi swi tshembi leswaku i Efodiya loyi a nga ndzi rhambangiki! A ndzi anakanya leswaku hi vanghana lavakulu.’ Sintika u sungule ku vona onge Efodiya a nga n’wi rhandzi naswona a n’wi papalata. Hilaha ku fanaka Sintika u endle xinkhubyana, laha na yena a rhambeke vamakwerhu hinkwavo lava a va rhambiwe hi Efodiya kambe yena a nga n’wi rhambanga. Xiphiqo lexi veke kona exikarhi ka Efodiya na Sintika xi nga ha va xi endle leswaku ku nga vi na ku rhula evandlheni. Hambileswi Bibele yi nga boxiki leswi endlekeke kambe swi tikomba onge vamakwerhu lava va tirhise ndzayo ya rirhandzu leyi Pawulo a va nyikeke yona.—Filp. 4:2, 3.
3 Swiyimo swo fana ni leswi swa endleka emavandlheni ya hina namuntlha naswona minkarhi yin’wana swi vanga swiphiqo. Hambiswiritano, swiphiqo swa muxaka lowu swi nga lulamisiwa kumbe ku papalatiwa loko hi tirhisa ndzayo leyi kumekaka eRitweni ra Xikwembu. Loko hi teka Rito ra Xikwembu ri ri ra nkoka swinene evuton’wini bya hina hi ta endla hinkwaswo leswi ri swi vulaka.—Ps. 27:11.
BIBELE YI HI DYONDZISA NDLELA YO LAWULA KU HLUNDZUKA KA HINA
4, 5. Hi yihi ndzayo leyi Rito ra Xikwembu ri yi nyikelaka mayelana ni ku hlundzuka?
4 A swi olovi ku lawula ku hlundzuka ka hina loko hi khomiwe hi ndlela yo biha. Hi nga ha twa ku vava swinene loko hi khomiwa hi ndlela yo biha hikwalaho ka ndhavuko wa hina, muvala wa hina kumbe ndlela leyi hi langutekaka ha yona. Swi nga hi twisa ku vava swinene ngopfungopfu loko ku ri makwerhu loyi a hi khomeke hi ndlela yo biha! Xana Rito ra Xikwembu ri nga hi pfuna loko vanhu van’wana va hi twisa ku vava?
5 Ku sukela eku sunguleni, Yehovha u vone ndlela leyi vanhu va hanyisanaka ha yona. U xiya ndlela leyi hi titwaka ha yona swin’we ni leswi hi swi endlaka. Loko hi khunguvanyekile hi nga vula ni ku endla swilo leswi hi nga tisolaka ha swona enkarhini lowu taka. Ku ta va ku ri vutlhari loko hi tirhisa ndzayo ya le Bibeleni leswaku yi hi pfuna ku lawula ku hlundzuka ka hina ni ku papalata ku hatlisela ku hlundzuka! (Hlaya Swivuriso 16:32; Eklesiasta 7:9.) A swi kanakanisi leswaku hinkwerhu ka hina hi fanele hi tikarhatela ku rivalela van’wana ni ku nga hatliseli ku hlundzuka. Yehovha na Yesu va swi teka swi ri nkoka ku rivalela van’wana. (Mat. 6:14, 15) Xana u fanele u antswisa ndlela leyi u rivalelaka van’wana ha yona ni ku lawula ndlela leyi u titwaka ha yona?
6. Ha yini hi fanele hi tivonela malunghana ni ku kariha?
6 Vanhu lava tsandzekaka ku tikhoma loko va hlundzukile minkarhi yo tala va kariha ngopfu. Hikwalaho ka sweswo vanhu van’wana a va swi tsakeli ku va na vona. Munhu loyi a kariheke a nga va ni nkucetelo wo biha evandlheni. A nga ha ringeta ku fihla ku kariha kumbe rivengo rakwe kambe mianakanyo yakwe yo biha yi “ta fununguriwa enhlengeletanweni.” (Swiv. 26:24-26) Kambe vakulu va nga swi kota ku pfuna makwerhu yoloye ku xiya leswaku ku kariha, rivengo ni xikhomela a swi amukeleki enhlengeletanweni ya Xikwembu. Rito ra Xikwembu ri swi veka erivaleni sweswo. (Lev. 19:17, 18; Rhom. 3:11-18) Xana wa ri pfumelela leswaku ri ku kongomisa?
YEHOVHA WA HI KONGOMISA
7, 8. (a) Yehovha u yi kongomisa njhani nhlengeletano yakwe ya laha misaveni? (b) Hi swihi swileriso swin’wana leswi kumekaka eRitweni ra Xikwembu naswona ha yini hi fanele hi swi yingisa?
7 Yehovha u kongomisa ni ku phamela lava nga enhlengeletanweni yakwe ya laha misaveni hi ku tirhisa “hlonga ro tshembeka ni ro tlhariha” leri kongomisiwaka hi Kreste “nhloko ya vandlha.” (Mat. 24:45-47; Efe. 5:23) Ku fana ni huvo leyi fumaka ya le nkarhini wa vaapostola, hlonga leri ra swi xiya leswaku rungula leri nga eBibeleni i ra nkoka swinene. (Hlaya 1 Vatesalonika 2:13.) Hi swihi swiletelo kumbe nkongomiso lowu nga eBibeleni lowu nga hi pfunaka?
8 Bibele yi vula leswaku hi fanele hi va kona eminhlanganweni nkarhi ni nkarhi. (Hev. 10:24, 25) Nakambe yi vula leswaku hi fanele hi pfumela eka tidyondzo leti fanaka. (1 Kor. 1:10) Rito ra Xikwembu ri hi byela leswaku hi rhangisa Mfumo evuton’wini bya hina. (Mat. 6:33) Matsalwa ma tlhela ma kandziyisa leswaku i vutihlamuleri bya hina ku chumayela hi yindlu ni yindlu, etindhawini ta mani na mani ni hi xitshuketa. (Mat. 28:19, 20; Mint. 5:42; 17:17; 20:20) Bibele yi byela vakulu leswaku va fanele va endla leswaku nhlengeletano ya Yehovha yi tshama yi basile. (1 Kor. 5:1-5, 13; 1 Tim. 5:19-21) Yehovha u lava leswaku hinkwavo lava nga enhlengeletanweni yakwe va tshama va basile emirini naswona va gandzela yena ntsena.—2 Kor. 7:1.
9. I mani loyi Yesu a n’wi hlawuleke leswaku a hi pfuna ku twisisa Rito ra Xikwembu?
9 Vanhu van’wana va vona onge va nga swi kota ku twisisa Bibele hi voxe. Hambiswiritano, Yesu u hlawule “hlonga ro tshembeka” leswaku ku va rona ntsena leri hi phamelaka swakudya swa moya. Ku sukela hi 1919, Yesu Kreste u hlawule hlonga rolero leswaku ri pfuna valandzeri vakwe ku yi twisisa kahle Bibele ni ku yingisa nkongomiso wa yona. Loko hi yingisa swiletelo leswi kumekaka eBibeleni hi ta endla leswaku vandlha ri tshama ri basile, ri ri ni ku rhula ni vun’we. Hinkwerhu hi ta va hi endla kahle loko hi tivutisa leswi, ‘Xana ndza wu yingisa nkongomiso lowu Yesu a hi nyikaka wona hi ku tirhisa hlonga ro tshembeka ni ro tlhariha?’
KALICHI YA YEHOVHA YI LE KU TSUTSUMENI SWINENE!
10. Nhlengeletano ya Yehovha ya le tilweni yi hlamuseriwa njhani ebukwini ya Ezekiyele?
10 Bibele yi hi hlamusela hi xiphemu xa nhlengeletano ya Yehovha ya le tilweni. Hi xikombiso, muprofeta Ezekiyele u vone kalichi ya Yehovha leyi yimelaka xiphemu xa nhlengeletano Yakwe ya le tilweni exivonweni. (Ezek. 1:4-28) Yehovha hi yena loyi a fambisaka kalichi leyi, naswona yi ya laha moya wakwe wu lavaka leswaku yi ya kona. Hilaha ku fanaka, nhlengeletano yakwe ya le tilweni yi kongomisa nhlengeletano yakwe ya laha misaveni. Handle ko kanakana kalichi leyi yi le ku tsutsumeni! Anakanya hi ku cinca lokukulu loku veke kona eka nhlengeletano ya Yehovha eka malembe ya khume lama hundzeke, nakambe tsundzuka leswaku hi yena loyi a endlaka leswaku ku va ni ku cinca koloko. Ku nga ri khale Kreste ni tintsumi va ta herisa misava leyi yo homboloka naswona a ku nge he vi na munhu loyi a nga ta thyakisa vito ra Yehovha kumbe a sola ndlela leyi a fumaka ha yona!
11, 12. Nhlengeletano ya Yehovha yi endle yini?
11 Anakanyisisa hi leswi nhlengeletano ya Yehovha ya laha misaveni yi swi endlaka enkarhini lowu hi hanyaka eka wona. Ntirho wo aka. Vatirhi va madzana a va pfuneta eku akeni ka ntsindza wa Timbhoni ta Yehovha eWarwick, New York le U.S.A. Hi ku kongomisiwa hi Ndzawulo Yo Pulana Ni Ku Aka Ya Misava Hinkwayo, vatirhi vo tala va ku tirhandzela va tirha hi matimba leswaku va aka Tiholo ta Mfumo ni ku engetela miako emarhavini ya hina emisaveni hinkwayo. Ha ma tlangela matshalatshala lama endliwaka hi vatirhi lava va ku tirhandzela lava tirhaka hi ku tiyimisela! Tsundzuka leswaku Yehovha u katekisa vachumayeri va Mfumo emisaveni hinkwayo lava hi ku titsongahata ni ku tshembeka va nyikelaka hi mali leswaku va seketela matsima lawa.—Luka 21:1-4.
12 Dyondzo. Anakanya hi swikolo swo hambanahambana leswi dyondzisaka dyondzo leyi tlakukeke ya Xikwembu. (Esa. 2:2, 3) Hi ni Xikolo xa Ntirho wa Vuphayona, Xikolo xa Vachumayeri va Mfumo, Xikolo xa Giliyadi, Xikolo xa Lava ha ku Fikaka eBethele, Xikolo xa Valanguteri va Miganga ni Vasati va Vona, Xikolo xa Vakulu va Vandlha, Xikolo xa Vutirheli bya Mfumo ni Xikolo xa Swirho swa Komiti ya Rhavi ni Vasati va Swona. Ha swi xiya leswaku Yehovha wa swi rhandza ku hi dyondzisa! Nakambe tidyondzo ta Bibele ta kumeka ni le ka website ya hina ya jw.org, laha ku nga ni minkandziyiso leyi kumekaka hi tindzimi ta madzana. Website leyi, yi ni tidyondzo leti endleriweke ku pfuna vana ni mindyangu ni xiphemu lexi katsaka swiviko swo hambanahambana leswi khumbaka Timbhoni ta Yehovha. Xana wa yi tirhisa jw.org ensin’wini ni le ka vugandzeri bya ndyangu?
TSHEMBEKA EKA YEHOVHA NI KU SEKETELA NHLENGELETANO YAKWE
13. Hi byihi vutihlamuleri lebyi hi nga na byona tanihi vagandzeri va Yehovha vo tshembeka?
13 Mawaku lunghelo leri hi nga na rona ro va xiphemu xa nhlengeletano ya Yehovha! Leswi hi tivaka leswi Xikwembu xi swi languteleke eka hina swin’we ni milawu ya xona hi ni vutihlamuleri byo xi tsakisaka ni ku seketela vuhosi bya xona. Hambileswi vanhu vo tala va rhandzaka ku endla swilo swo biha kambe hina hi fanele hi ‘venga leswo biha,’ ku fana na Yehovha. (Ps. 97:10) A hi fanelanga hi fana ni vanhu lava nge “leswinene swi bihile nileswaku leswo biha i swinene.” (Esa. 5:20) Leswi hi lavaka ku tsakisa Xikwembu, hi fanele hi lwela ku tshama hi basile emirini, emahanyelweni ni ku tshama hi ri ni vuxaka lebyinene na xona. (1 Kor. 6:9-11) Ha n’wi rhandza Yehovha ni ku titshega ha yena naswona hi kombisa ku tshembeka eka yena hi ku hlawula ku hanya hi milawu yakwe leyi nga le Bibeleni. Nakambe hi endla leswi hi nga swi kotaka leswaku hi hanya hi milawu leyi loko hi ri ekaya, evandlheni, entirhweni, exikolweni ni kun’wana ni kun’wana laha hi nga kona. (Swiv. 15:3) Xiya tindlela tin’wana leti hi nga kombisaka ku tshembeka eka Xikwembu ha tona.
14. Vatswari lava nga Vakreste va nga swi kombisa njhani leswaku va tshembeka eka Xikwembu?
14 Ku kurisa vana. Vatswari lava nga Vakreste va kombisa leswaku va tshembeka eka Yehovha hi ku letela vana va vona hi ku tirhisa Bibele. Vatswari lava chavaka Xikwembu a va kuceteriwi hi mindhavuko ya laha va tshamaka kona loko va kurisa vana va vona. A va endli swilo hilaha vanhu lava nga riki Timbhoni va endlaka hakona. (Efe. 2:2) Nhloko ya ndyangu leyi nga Mukreste a yi nge vuli yi ku: ‘Laha tikweni ra hina, vavasati hi vona va dyondzisaka vana.’ Bibele yi veka mhaka leyi erivaleni loko yi ku: ‘Vatatana, hambetani mi kurisa vana va n’wina hi ku va tshinya ni ku va kongomisa hi mianakanyo ya Yehovha.’ (Efe. 6:4) Vatatana ni vamanana lava chavaka Xikwembu va lava leswaku vana va vona va fana na Samuwele, hikuva Yehovha u n’wi seketerile ku sukela loko a ha ri ntsongo.—1 Sam. 3:19.
15. Hi swi kombisa njhani leswaku ha tshembeka eka Yehovha loko hi endla swiboho leswikulu?
15 Ku endla swiboho. Ndlela yin’wana yo kombisa leswaku ha tshembeka eka Xikwembu i ku lava nkongomiso lowu kumekaka eBibeleni ni le ka nhlengeletano ya xona loko hi endla swiboho leswikulu evuton’wini. Hi xikombiso, xiya mhaka yin’wana leyi khumbaka vatswari vo tala. Swi tolovelekile leswaku vatswari lava tirhaka ematikweni man’wana va rhumela vana lavatsongo leswaku va ya kurisiwa hi maxaka ya vona, leswaku va kota ku ya emahlweni va tirha ni ku endla mali yo tala etikweni leri va nga eka rona. I ntiyiso leswaku lexi i xiboho xa munhu hi yexe, kambe hi fanele hi tsundzuka leswaku Xikwembu xi ri hi ta tihlamulela eka swiboho leswi hi swi endlaka. (Hlaya Varhoma 14:12.) Xana ku ta va ku ri vutlhari ku endla swiboho leswi khumbaka mindyangu ya hina swin’we ni ntirho wo tihanyisa handle ko rhanga hi kambisisa Bibele? Doo! Hi lava nkongomiso wa Tata wa hina wa le tilweni hikuva hina a hi swi koti ku kongomisa mikondzo ya hina.—Yer. 10:23.
16. Hi xihi xiboho lexi manana un’wana a a fanele a xi endla loko a ha ku veleka n’wana naswona i yini lexi n’wi pfuneke ku endla xiboho lexinene?
16 Wansati un’wana loyi a velekeke n’wana wa jaha loko a ri etikweni rin’wana a a lava ku rhumela n’wana wakwe ekaya, leswaku vatswari vakwe va n’wi kurisa. Loko a ha tikile, Mbhoni yin’wana yi sungule ku dyondza na yena Bibele. U endle nhluvuko hi ku hatlisa naswona u xiye leswaku Xikwembu xi n’wi nyike vutihlamuleri byo kurisa n’wana wakwe ni ku n’wi dyondzisa leswaku a gandzela Yehovha. (Ps. 127:3; Swiv. 22:6) Wansati loyi u phofulele Yehovha, hilaha Matsalwa ma vulaka hakona. (Ps. 62:7, 8) U tlhele a phofulela loyi a a dyondza na yena Bibele ni ku vulavula ni van’wana evandlheni. Ku nga khathariseki ndlela leyi maxaka ni vanghana vakwe a va n’wi tshikilela ha yona leswaku a rhumela n’wana eka vatswari vakwe, u vone swi ri swinene ku va a tikurisela yena. Leswi vandlha ri n’wi seketeleke, swi n’wi tsakise swinene nuna wakwe lerova na yena u sungule ku dyondza Bibele ni ku tlhela a sungula ku ya eminhlanganweni ni nsati swin’we ni n’wana wa vona. Xana u anakanya leswaku manana loyi u swi xiyile leswaku Yehovha u hlamule xikhongelo xakwe lexi humaka embilwini? Hakunene u swi xiyile.
17. Hi wihi nkongomiso lowu hi nyikiweke wona malunghana ni swichudeni swa hina swa Bibele?
17 Yingisa nkongomiso. Ndlela leyinene leyi hi kombisa ku tshembeka eka Xikwembu ha yona i ku yingisa nkongomiso lowu hi nyikiwaka wona hi nhlengeletano ya xona. Hi xikombiso, anakanya hi swiringanyeto leswi hi nyikiweke swona mayelana ni swichudeni swa hina swa Bibele. Ku ringanyetiwe leswaku loko ha ha ku sungula ku dyondza ni munhu buku leyi nge, Xana Bibele Yi Dyondzisa Yini Hakunene? endzhaku ka dyondzo hi fanele hi tirhisa timinete titsongo ku pfuna xichudeni xa hina leswaku xi tolovelana ni nhlengeletano ya Yehovha. Hi nga endla sweswo hi ku tirhisa vhidiyo leyi nge, Ku Endliwa Yini eHolweni Ya Mfumo? ni broxara leyi nge, I Vamani Lava Endlaka Ku Rhandza Ka Yehovha Namuntlha? Ku tlhele ku ringanyetiwa leswaku loko hi heta ku dyondza buku leyi nge Leswi Bibele Yi Swi Dyondzisaka ni xichudeni lexi endlaka nhluvuko, hi fanele hi dyondza na xona buku leyi nge, “Tihlayiseni eRirhandzwini Ra Xikwembu” hambiloko se xi khuvuriwile. Nhlengeletano yi hi nyike nkongomiso lowu ku endlela leswaku vadyondzisiwa lavantshwa va “tiyisiwa eripfumelweni.” (Kol. 2:7) Xana wa swi yingisa swiringanyeto leswi humaka eka nhlengeletano ya Yehovha?
18, 19. Hi swihi swivangelo swin’wana leswi endlaka hi nkhensa Yehovha?
18 Hi ni swivangelo swo tala swo nkhensa Yehovha! Hi n’wi kolota vutomi bya hina hikuva handle ka yena a hi ta va hi nga ri kona. (Mint. 17:27, 28) U hi nyike nyiko ya risima swinene ku nga Bibele. Ha ri tlangela swinene rungula leri nga eBibeleni naswona hambi ku ri Vakreste va le Tesalonika va ri amukerile Rito ra Xikwembu.—1 Tes. 2:13.
19 Hikwalaho ka Rito ra Xikwembu, hi kote ku tshinela eka Yehovha naswona na yena u tshinela eka hina. (Yak. 4:8) Tata wa hina wa le tilweni u hi nyike lunghelo lerikulu swinene ro va xiphemu xa nhlengeletano yakwe. Ha ri tlangela swinene lunghelo leri! Hi titwa ku fana ni mupisalema loyi a yimbeleleke a ku: “Nkhensani Yehovha, hikuva hi lonene: Hikuva musa wakwe wa rirhandzu i wa hilaha ku nga riki na makumu.” (Ps. 136:1) Eka Pisalema 136, marito lama nge “musa wakwe wa rirhandzu i wa hilaha ku nga riki na makumu” ya humelela ka 26. Loko hi tshembeka eka Yehovha ni nhlengeletano yakwe, hi ta swi xiya leswaku marito lawa i ya ntiyiso hikuva hi ta hanya hilaha ku nga heriki!


text:
I Yini Huvo Leyi Fumaka Ya Timbhoni Ta Yehovha?
I ntlawa lowutsongo wa Vakreste lava kongomisaka Timbhoni ta Yehovha emisaveni hinkwayo. Ntirho wa vona wu katsa swiyenge swimbirhi:
Ku langutela malunghiselelo ya swiletelo leswi sekeriweke eBibeleni hi ku tirhisa minkandziyiso, minhlangano ni swikolo swa Timbhoni ta Yehovha.—Luka 12:42.
Ku kongomisa ntirho wo chumayela wa Timbhoni ta Yehovha emisaveni hinkwayo, ku langutela switirhisiwa leswi nyikeriwaka ni ku kongomisa ntirho wa ku hlawula vavanuna lava fanelekaka leswaku va va ni vutihlamuleri.
Huvo leyi Fumaka yi landzelela xikombiso xa ‘vaapostola ni vakulukumba va le Yerusalema’ va lembe xidzana ro sungula, lava endleke swiboho swa nkoka evandlheni hinkwaro ra Vukreste. (Mintirho 15:2) Ku fana ni vavanuna volavo vo tshembeka, swirho swa Huvo leyi Fumaka a hi varhangeri va nhlengeletano ya hina. Swi kongomisiwa hi Bibele, swi ri karhi swi tiva leswaku Yehovha Xikwembu u hlawule Yesu Kreste leswaku a va Nhloko ya vandlha.—1 Vakorinto 11:3; Vaefesa 5:23.
Mavito ya swirho swa Huvo leyi Fumaka
Ku sukela hi January 2015, swirho swa kona i Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson na David Splane. Swi tirhela entsindza wa hina wa misava hinkwayo eBrooklyn, New York, le U.S.A.
Ndlela leyi Huvo leyi Fumaka yi tirhaka ha yona
Huvo leyi Fumaka yi simeke tikomiti ta tsevu ku langutela mintirho ya hina yo hambanahambana naswona xirho ha xin’we xi tirha eka komiti yin’we kumbe ku tlula.
Komiti ya Vahlanganisi: Yi langutela timhaka ta nawu ni ku teka goza loko ku ri na timhangu ni loko ku ri ni swiyimo swo karhi laha swirho swa hina swi xanisiwaka hikwalaho ka ripfumelo ra swona ni le ka timhaka tin’wana ta xihatla leti khumbaka Timbhoni ta Yehovha.
Komiti yo Khathalela Vatirhi: Yi langutela malunghiselelo ya swirho swa ndyangu wa Bethele.
Komiti ya Vukandziyisi: Yi langutela ku kandziyisiwa ni ku rhumeriwa ka tibuku leti sekeriweke eBibeleni, ku akiwa ka tiholo leti ku khomeriwaka minhlangano eka tona, tihofisi ta vuhundzuluxeri ni marhavi.
Komiti ya Ntirho: Yi langutela ntirho wa hina wo chumayela ‘mahungu lamanene ya Mfumo.’—Matewu 24:14.
Komiti yo Dyondzisa: Yi kongomisa tidyondzo leti sekeriweke eBibeleni leti faneleke ti dyondziwa eminhlanganweni, eswikolweni, minongonoko leyi ngo yingiseriwa kunene ni ya tivhidiyo.
Komiti ya Vatsari: Yi langutela malunghiselelo ya tidyondzo ta Bibele leti printiweke, leti nga eka website ya hina ni ntirho wa ku hundzuluxela.
Swirho swa Huvo leyi Fumaka swa hlangana vhiki ni vhiki leswaku swi bula hi swilaveko swa nhlengeletano. Loko swi hlanganile, swi tirhisa leswi Matsalwa ma swi vulaka kutani swi pfumelela moya lowo kwetsima wu swi kongomisa leswaku swi endla swiboho leswinene.—Mintirho 15:25.
I vamani vapfuneti va Huvo leyi Fumaka?
I vavanuna vo tshembeka lava nga Vakreste. (1 Vakorinto 4:2) Va ni vutshila ni ntokoto entirhweni lowu va wu endlaka lowu languteriwaka hi komiti leyi naswona vhiki na vhiki va va na nhlangano wa komiti. Hambileswi va nga katsekiki eku endleni ka swiboho kambe va nyikela swiringanyeto leswi pfunaka ni rungula leri fambisanaka na swona, va tiyiseka leswaku swiboho swa tikomiti swa tirhisiwa naswona nkarhi ni nkarhi va kambisisa vuyelo bya swona. Minkarhi yin’wana Huvo leyi Fumaka yi va avela ku endzela vamakwerhu va hina ematikweni yo hambanahambana kumbe ku ya vulavula hi tinhlokomhaka leti sekeriweke eBibeleni eka swiendlakalo swo tanihi minhlangano ya lembe ni lembe kumbe ku thwasa ka ntlawa wa Xikolo xa Giliyadi.
DYONDZA SWO TALA
Ha Yini Xikwembu Xi Ri Ni Nhlengeletano?
Bibele yi hi byela leswaku Vakreste va ntiyiso va hleriwe njhani.
Huvo Leyi Fumaka Yi Tirha Njhani Namuntlha?
Hi lembe-xidzana ro sungula, ntlawa lowutsongo wa vaapostola ni vakulukumba wu tirhe tanihi huvo leyi fumaka ya vandlha ra Vukreste. Ku vuriwa yini namuntlha?
Xana Timbhoni Ta Yehovha Ti Ni Vafundhisi Lava Ti Va Holelaka?
Xana Timbhoni ta Yehovha ti ni vafundhisi? I vamani lava nga vatirheli?


text:
Bibele Yi Ri Yini Hi Swifaniso Swo Navetisa Rimbewu? Xana Ku Vulavurisana Hi Timhaka Ta Masangu Eka Internet Swi Hoxile?
Nhlamulo ya Bibele
Bibele a yi vulavuli hi ku kongoma hi swifaniso swo navetisa rimbewu, ku vulavurisana hi timhaka ta masangu eka Internet kumbe swin’wana swo yelana ni sweswo. Kambe Bibele yi yi veka erivaleni ndlela leyi Xikwembu xi titwaka ha yona hi swiendlo leswi khutazaka ku hlanganyela timhaka ta masangu ni munhu loyi u nga tekanangiki na yena kumbe langutelo leri hoxeke hi timhaka ta masangu. Xiya tindzimana leti ta le Bibeleni:
“Hikokwalaho, dlayani swirho swa miri wa n’wina leswi nga emisaveni malunghana ni vumbhisa, thyaka, ku navela ka vuxaka bya rimbewu.” (Vakolosa 3:5) Ku hlalela swifaniso swa navetisa rimbewu a swi dlayi ku navela loku hoxeke kambe swi endla ku nyanya. Swi endla munhu a va la thyakeke emahlweni ka Xikwembu.
“Un’wana ni un’wana la tshamelaka ku languta wansati lerova a n’wi navela, ana se u endle vuoswi na yena embilwini yakwe.” (Matewu 5:28) Swifaniso swa mikhuva ya vudlakuta swi vanga miehleketo yo biha leyi vangaka swiendlo swo biha.
“Vumbhisa ni thyaka ra muxaka wun’wana ni wun’wana kumbe makwanga swi nga vuriwi hambi ku ri ku vuriwa exikarhi ka n’wina.” (Vaefesa 5:3) A hi fanelanga hambi ku ri ku tlanga hi ku vulavula hi ku tikhoma ko biha ka rimbewu, ku hlalela kumbe ku hlaya hi byona.
“Kutani mintirho ya nyama ya vonaka, yona i vumbhisa, thyaka, . . . ni swilo swo fana ni sweswo. Malunghana ni swilo leswi ndza mi lemukisa, hilaha ndzi mi lemukiseke hakona, leswaku lava hanyaka hi swilo swo tano a va nge dyi ndzhaka ya mfumo wa Xikwembu.” (Vagalatiya 5:19-21) Vanhu lava hlalelaka swifaniso swo navetisa rimbewu kumbe va katseka eka ku vulavurisana hi timhaka ta masangu eka Internet, hi selfoni kumbe hi ku rhumelana swifaniso, va thyakile emahlweni ka Xikwembu. Loko hi endla mikhuva yoleyo a hi nge amukeleki eka Xikwembu.
DYONDZA SWO TALA
Vukhongeri Lebyi Amukelekaka Eka Xikwembu Byi Dyondzisa Vanhu Leswaku Va Hanya Hi Milawu Ya Le Bibeleni Ya Mahanyelo
Twana leswi Bibele yi swi dyondzisaka etimhakeni ta vukati, ku dlaya vukati ni ku tikhoma loko biha hi tlhelo ra rimbewu.
Ndzi Nga Byi Kuma Kwihi Vuhungasi Lebyinene?
Hi swihi swilo leswi swi faneleke swi kambisisiwa loko ku nga si hlawuriwa vuyimbeleri, tifilimi ni tibuku?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Luka 12:1-59
12 Enkarhini wolowo, loko ntshungu wu hlengeletana hi magidi yo tala swinene lerova wu kandziyana, a sungula hi ku byela vadyondzisiwa vakwe a ku: “Tivoneleni eka comela+ xa Vafarisi, ku nga vukanganyisi.+2 Kambe a ku na nchumu lexi tumbetiweke hi vukheta lexi nga ta ka xi nga hlavuteriwi, ni xihundla lexi nga ta ka xi nga tiviwi.+3 Hikwalaho swilo leswi mi swi vulaka emunyameni swi ta twakala eku vonakaleni, naswona leswi mi swi hlevetelaka emakamareni ya n’wina swi ta chumayeriwa ehenhla ka tindlu.+4 Ku tlula kwalaho ndzi ri eka n’wina, vanakulorhi,+ Mi nga va chavi lava dlayaka miri endzhaku ka sweswo va nga swi koti ku endla swo tlula sweswo.+5 Kambe ndzi ta mi komba loyi mi nga ta n’wi chava: Chavani loyi+ endzhaku ko dlaya a nga ni matimba yo hoxa eGehena.+ Ina, ndza mi byela, Yoloye n’wi chaveni.+6 Ntlhanu wa swindzingiri swi xavisiwa hi timali timbirhi ta nsimbi ta risima leritsongo, a hi swona ke? Kambe ku hava ni xin’we xa swona lexi rivalekaka emahlweni ka Xikwembu.+7 Kambe ni misisi+ ya tinhloko ta n’wina yi hlayiwile hinkwayo. Mi nga chavi; mi ni risima ro tlula swindzingiri+ swo tala.8 “Kutani, ndzi ri eka n’wina, Un’wana ni un’wana loyi a vulaka+ leswaku u ni vun’we na mina emahlweni ka vanhu, N’wana wa munhu na yena u ta vula leswaku u ni vun’we na yena emahlweni ka tintsumi ta Xikwembu.+9 Kambe loyi a ndzi alaka+ emahlweni ka vanhu u ta ariwa emahlweni ka tintsumi ta Xikwembu.+10 Naswona un’wana ni un’wana loyi a solaka N’wana wa munhu, u ta rivaleriwa; kambe loyi a sandzaka moya lowo kwetsima a nge rivaleriwi.+11 Kambe loko va mi yisa emahlweni ka tinhlengeletano ta tiko ni tindhuna ta mfumo ni valawuri, mi nga vileli hi ndlela leyi mi nga ta vulavula ha yona ni leswi mi nga ta tihlamulela ha swona kumbe leswi mi nga ta swi vula;+12 hikuva moya lowo kwetsima+ wu ta mi dyondzisa hi nkarhi wolowo swilo leswi mi faneleke ku swi vula.”+13 Kutani un’wana exikarhi ka ntshungu a ku eka yena: “Mudyondzisi, byela makwerhu leswaku a ndzi avela ndzhaka.”14 A ku eka yena: “Munhu ndziwena, i mani la nga ndzi veka ku va muavanyisi+ kumbe muaveri wa n’wina?”15 Kutani a ku eka vona: “Tshamani mi pfule mahlo ya n’wina naswona mi tivonela eka muxaka wun’wana ni wun’wana wa ku navela,+ hikuva hambiloko munhu a ri ni swo tala, vutomi byakwe a byi humi eka swilo leswi a nga na swona.”+16 Kutani a va byela xifaniso, a ku: “Nsimu ya munhu un’wana la fuweke a yi veka ngopfu.17 Hikwalaho a sungula ku anakanya, a ku, ‘Xana ndzi ta endla yini, leswi ndzi nga ha riki na ndhawu yo hlengeletela ntshovelo wa mina?’18 Kutani a ku, ‘Ndzi ta endla leswi:+ Ndzi ta hirimuxa switlati swa mina, ndzi aka leswikulunyana, kutani ndzi ta hlengeletela eka swona ntshovelo wa mina hinkwawo ni swilo swa mina hinkwaswo leswinene;+19 kutani ndzi ta byela+ moya-xiviri wa mina ndzi ku: “Wena moya-xiviri, u ni swilo swo tala leswinene leswi hlayisiweke malembe yo tala; humula, u dya, u nwa, u tiphina.”’+20 Kambe Xikwembu xi ku eka yena, ‘Wena loyi a nga anakanyiki, vusiku byolebyi va lava moya-xiviri wa wena eka wena.+ Kutani, i mani loyi a nga ta kuma swilo leswi u swi hlayiseke?’+21 Swi tano hi munhu loyi a tihlengeletelaka xuma kambe a nga fuwanga eka Xikwembu.”+22 Kutani a ku eka vadyondzisiwa vakwe: “Hikwalaho ndzi ri eka n’wina, Tshikani ku vilela hi mimoya-xiviri ya n’wina leswaku mi ta dya yini kumbe ku vilela hi mimiri ya n’wina leswaku mi ta ambala yini.+23 Hikuva moya-xiviri i wa risima lerikulu ku tlula swakudya ni miri wu tlula swiambalo.24 Xiyisisani mawukuwuku+ leswaku a ma byali mbewu kumbe ku tshovela, naswona a ma na dulu kumbe xitlati, kambe Xikwembu xa ma wundla. Xana n’wina a mi va risima ngopfu ku tlula tinyenyana?+25 Xana i mani eka n’wina loyi hi ku vilela a nga engetelaka xisungunu xin’we empin’weni wa vutomi byakwe?+26 Hikokwalaho, loko mi nga swi koti ku endla xilo lexitsongo, ha yini mi vilela+ hi swilo leswi seleke?27 Xiyisisani ndlela leyi makhon’wa ma kulaka+ ha yona; a ma tirhi hi matimba kumbe ku swula; kambe ndza mi byela, Hambi ku ri Solomoni eku vangameni kakwe hinkwako a nga ambalanga ku fana ni rin’wana ra wona.+28 Kutani, loko Xikwembu xi ambexa ximila xa nhova lexi vaka kona namuntlha kutani mundzuku xi cukumetiwa exitikweni, kunene xi ta mi ambexa hilaha ku tlurisaka, n’wina lava nga ni ripfumelo leritsongo!+29 Tshikani ku lava leswi mi nga swi dyaka ni leswi mi nga swi nwaka, naswona tshikani ku tshama mi vilela;+30 hikuva leswi hinkwaswo i swilo leswi matiko ya misava ma swi lavisisaka hi mapfundza, kambe Tata wa n’wina wa swi tiva leswaku ma swi lava swilo leswi.+31 Nilokoswiritano, hambetani mi lava mfumo wa yena, kutani swilo leswi mi ta engeteleriwa swona.+32 “Mi nga chavi,+ ntlhambinyana,+ hikuva Tata wa n’wina u tsakele ku mi nyika mfumo.+33 Xavisani+ swilo leswi nga swa n’wina naswona mi nyika tinyiko ta tintswalo.+ Tiendleleni swipachi leswi nga hlakariki, xuma lexi nga dzudzekiki ematilweni,+ laha khamba ri nga tshineliki ni laha nsumba yi nga dyiki kona.34 Hikuva laha xuma xa n’wina xi nga kona, hi kona laha timbilu ta n’wina ti nga ta va kona na tona.+35 “Masenge+ ya n’wina a ma khamiwe ni timboni+ ta n’wina a ti pfurhe,36 n’wina kotisani vanhu lava rindzeleke n’wini+ wa vona loko a vuya enkhubyeni wa vukati,+ leswaku loko a fika a gongondza+ va n’wi pfulela xikan’we-kan’we.37 Ma tsaka mahlonga lawa loko n’wini a fika a ma kumaka ma rindzile!+ Ndzi tiyisile ndzi ri eka n’wina, U ta tikhama+ a ma vurhamisa etafuleni kutani a fika a ma tirhela.+38 Naswona loko a fika hi ku rindza ka vumbirhi, hambi ku ri ka vunharhu, ivi a ma kumisa xisweswo, ma tsaka!+39 Kambe tivani leswaku loko n’wini wa yindlu a a tiva nkarhi lowu khamba a ri ta fika ha wona, a a ta tshama a rindzile, a a nga ta tshika yindlu yakwe yi ngheneriwa.+40 Na n’wina, tshamani mi lunghekile, hikuva N’wana wa munhu u ta hi nkarhi lowu mi nga ehleketiki leswaku wu nga va wona.”+41 Kutani Petro a ku: “Hosi, xana u byela hina xifaniso lexi kumbe u byela ni hinkwavo?”42 Kutani Hosi yi ku: “Kahle-kahle i mani mulanguteri wo tshembeka,+ lowo tlhariha,+ loyi n’wini wakwe a nga ta n’wi veka ehenhla ka ntlawa wakwe wa valanguteri leswaku a hambeta a wu nyika mpimo wa wona wa mphakelo wa swakudya hi nkarhi lowu faneleke?+43 Ra tsaka hlonga rolero, loko n’wini wa rona a fika a ri kuma ri endla tano!+44 Ndzi mi byela ntiyiso, U ta ri veka leswaku ri langutela swilo swa yena hinkwaswo.+45 Kambe loko hlonga rolero ro tshuka ri ku embilwini ya rona, ‘N’wini wa mina wa hlwela ku vuya,’+ kutani ri sungula ku ba malandza ya xinuna ni malandza ya xisati, ri dya, ri nwa ni ku dakwa,+46 n’wini wa hlonga rolero u ta ta hi siku leri ri nga ri langutelangiki ni hi nkarhi lowu ri nga wu tiviki,+ naswona u ta ri xupula hi ndlela leyi vavaka swinene kutani a ri hlanganisa ni lava nga tshembekiki.+47 Kutani hlonga rolero leri twisiseke ku rhandza ka n’wini wa rona kambe ri nga lunghekangiki kumbe ku endla hi ku landza ku rhandza ka yena ri ta biwa hi minkhavi yo tala.+48 Kambe leri nga twisisangiki+ kutani ri endla swilo leswi lulameriwaka hi minkhavi ri ta biwa hi minkhavi yi nga ri yingani.+ Hakunene, un’wana ni un’wana loyi a nyikiweke swo tala, ku ta laviwa+ swo tala eka yena; naswona loyi vanhu va n’wi vekaka leswaku a langutela swo tala, va ta lava swo tala ku tlula leswi tolovelekeke eka yena.+49 “Ndzi tele ku ta lumeka ndzilo+ emisaveni, naswona i yini swin’wana leswi ndzi nga swi navelaka loko se wu lumekiwile?50 Hakunene, ku ni nkhuvulo lowu ndzi faneleke ku khuvuriwa ha wona, naswona ndza karhateka swinene loko wu nga si endleka!+51 Xana mi anakanya leswaku ndzi tise ku rhula emisaveni? Hakunene ndza mi byela, a swi tano, kambe ku ri na sweswo ndzi tise ku avana.+52 Hikuva ku sukela sweswi ku ta va na ntlhanu lava avaneke endlwini yin’we, vanharhu eka vambirhi na vambirhi eka vanharhu.+53 Va ta avana, tatana ni n’wana wa jaha, n’wana wa jaha ni tatana, manana ni n’wana wa nhwanyana, n’wana wa nhwanyana ni mana wakwe, n’wingi ni nhlomi ya yena, nhlomi ni n’wingi wa yona.”+54 Kutani a ya emahlweni a byela ni mintshungu: “Loko mi vona papa ri humelela etindhawini ta le vupela-dyambu, xikan’we-kan’we mi ri, ‘Xidzedze xa ta,’ kutani swi va hi ndlela yoleyo.+55 Loko mi vona leswaku mheho ya le dzongeni ya hunga, mi ri, ‘Ku ta va ni ku hisa,’ kutani ku va kona.56 Vakanganyisi, mi tiva ndlela yo kambisisa ku languteka ka misava ni xibakabaka, kambe swi endlekisa ku yini leswaku mi nga yi tivi ndlela yo kambisisa nkarhi lowu?+57 Ha yini mi nga tiavanyiseli ni leswi lulameke?+58 Hi xikombiso, loko u famba ni loyi a nga xirha xa wena hi tlhelo ra nawu mi ya eka mufumi, ringeta hi matimba loko ma ha ri endleleni, leswaku u herisa ku kanetana ka wena na yena, leswaku a nga tshuki a ku hudulela emahlweni ka muavanyisi, muavanyisi a ku nyiketa endhuneni ya huvo, kutani ndhuna ya huvo yi ku hoxa ekhotsweni.+59 Ndza ku byela, Hakunene u nga ka u nga humi u nga si hakela mali ya nsimbi leyitsongo yo hetelela ya risima leritsongo swinene.”+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 109:1-31
Eka mufambisi.Ya Davhida. Miloti.109 Oho Xikwembu lexi ndzi xi dzunisaka,+ u nga miyeli.+2 Hikuva nomu wa lowo homboloka ni nomu wa vuxisi wu ndzi pfulekerile.+Va vulavule ha mina hi ririmi ra mavunwa;+3 Naswona va ndzi rhendzele hi marito ya rivengo,+Kutani va lwa na mina ku nga ri na xivangelo.+4 Va lwa na mina hikwalaho ka rirhandzu ra mina;+Kambe eka mina ku ni xikhongelo.+5 Va ndzi endla swo biha hikwalaho ka leswinene+Ni rivengo hikwalaho ka rirhandzu ra mina.+6 Veka lowo homboloka ehenhla ka yena,Onge mukaneti+ a nga tshama a yime evokweni rakwe ra xinene.7 Loko a avanyisiwa, a a hume kukota munhu wo homboloka;Ni xikhongelo xakwe a xi ve xidyoho.+8 Masiku yakwe a ma hunguteke;+Ntirho wakwe wa vulanguteri a wu tekiwe hi un’wana.+9 Vana vakwe a va ve vana lava nga riki na tatana+Ni nsati wakwe a a ve noni.+10 Vana vakwe a va tsendzeleke hakunene;+Naswona va fanele va kombela,Va lava swakudya etindhawini ta vona leti nga marhumbi.+11 Mudyeleri a a veke swirimbana eka hinkwaswo leswi a nga na swona,+Ni vaphangi+ a va teke swilo leswi a swi tirheleke hi matimba.+12 A nga vi na munhu la n’wi kombaka musa wa rirhandzu,+Naswona ku nga vi na loyi a tsakelaka vana vakwe lava nga riki na tatana.13 Vatukulu vakwe a va dlayiwe.+Vito ra vona a ri susiwe+ eka xitukulwana lexi nga ta landzela.14 Yehovha+ a a tsundzuke xihoxo xa vatata wakwe,Ni xidyoho xa mana wakwe+—xi nga herisiwi.+15 A va ve emahlweni ka Yehovha nkarhi hinkwawo;+Onge a nga endla leswaku ku tsundzukiwa ka vona ku susiwa emisaveni;+16 Hikwalaho ka leswi a nga tsundzukangiki ku kombisa musa wa rirhandzu,+Kambe u ye emahlweni a landzelela munhu la xanisekaka ni la nga xisiwana+Ni la nga ni gome embilwini, leswaku a n’wi dlaya.+17 U hambete a rhandza ndzhukano,+ lerova wu n’wi wela;+Naswona a nga tsakisiwanga hi nkateko,+Lerova wu ve ekule swinene na yena;+18 Kutani u ambale ndzhukano wu va nguvu yakwe.+Hikwalaho wu te eka yena ku fana ni mati+Ku fana ni mafurha endzeni ka marhambu yakwe.19 A wu kotise nguvu leyi a titsondzelaka ha yona+Ni vamba leri a tikhamaka ha rona nkarhi hinkwawo.+20 Leti i tihakelo leti humaka eka Yehovha ti ya eka loyi a lwaka na mina+Ni lava va vulavulaka swo biha hi moya-xiviri wa mina.+21 Kambe wena u Yehovha, Hosi leyi Lawulaka.+Tirhisana na mina hikwalaho ka vito ra wena.+Ndzi kutsule,+ hikuva musa wa wena wa rirhandzu i wunene.22 Hikuva ndza xaniseka naswona ndzi xisiwana,+Ni mbilu ya mina yi tlhaviwile endzeni ka mina.+23 Ku fana ni ndzhuti lowu hungutekaka, ndzi boheka ku famba;+Ndzi dzudziwile ku fana ni njiya.24 Matsolo ya mina ma gudlagudlile hikwalaho ka ku titsona swakudya,+Ni nyama ya mina yi ondzile, a yi na mafurha.+25 Mina ndzi ve nchumu lowu nga ndzhukano eka vona.+Va ndzi vona—va hlakahla nhloko.+26 Ndzi pfune, Wena Yehovha Xikwembu xanga;+Ndzi ponise hi ku ya hi musa wa wena wa rirhandzu.+27 Onge va nga swi tiva leswaku leri i voko ra wena;+Leswaku wena, Wena Yehovha, u swi endlile.+28 Loko ku ri vona, a va vule ndzhukano,+Kambe loko ku ri wena, onge u nga vula nkateko.+Va suke va yima, kambe va endle va khomiwa hi tingana,+Naswona nandza wa wena a a tsake.+29 Lava va lwaka na mina a va ambale ku tsongahatiwa,+Naswona a va titsondzele hi tingana ku fana niloko va titsondzela hi nguvu yo pfumala mavoko.+30 Ndzi ta n’wi dzunisa swinene Yehovha hi nomu wa mina,+Ndzi ta n’wi dzunisa+ exikarhi ka vanhu vo tala.31 Hikuva u ta yima evokweni ra xinene ra xisiwana,+Leswaku a xi ponisa eka lava va avanyisaka moya-xiviri wa xona.


text:
1Kha ditshuri, txitumelelano txile txo khata txi ti ni mlayo wa maphaxelo a timhamba, ni dithepele da kuakwa muwa mafuni. 2Ngukusa, ku akilwe ditenda: Ditenda do khata di dhanwako ku wukhalo wo sawuleka, amuwa ku nga ti vekilwe dilambu, ni meza ni mapawu a miphaxo. 3Ngu msana ka mjiyo wa wumbidi, ku ti ni dimwane ditenda, di nga ti dhanwa ku Wukhalo wo Sawuleka ngutu. 4Amuwa ku nga ti ni digandelo do mahwa ngu nzalama, do hisela kona dibaselo, ni mtundu wa txitumelelano, wa kukopolwa wotshe ngu nzalama, mtundu wu wu ti ni txikadyana txa nzalama, txi nga ti ni manna, ni ndonga ya Aroni, yi yi nga ti mite mazokoro, ni sileti sa simbidi sa txitumelelano. 5Ngu txitimwi ka mtundu ku ti ni sivangwa so hanya si dhanwako ku makerubhime, asi si nga ti kombisa wudhumo wa Txizimu, si txi fenengeta txikhalo txa wumbilu ngu mtsudi wa sona. Aniko, kha hi nga ni mbimo ya kuxawutela sotshe tximwetxo ngu tximwetxo. 6Ngako si di lulamisilwe sotshe, vaphaxeli va ti wulela ka ditenda do khata ka mbimo yihi ni yihi, va txi thuma mthumo wawe wa wuphaxeli. 7Aniko, ka ditenda da wumbidi ku ti wulela mphaxeli wa hombe ekha, kumweko ngu dilembe, aniko atiya, a ti si ti mahi a sa thanga ngu kumaha mningelo wa mnoha wa kuhiselwa siwonho sakwe ni sa vathu. 8Moya wo Sawuleka wu lavile kukombisa, ka toneto, ti to nzileyo ya wukhalo wo sawuleka kha yi nzi kutuleka, ngako ditenda do khata di di ngadi emile. 9Totshe tiya njikombiso txa tile ti mahwako ka masiku a nyamsi: Vathu va mahako miningelo ni timhamba, asi si si kotiko kubasisa mbilu ya wule a phaxako. 10Nguko, va phaxa ngu sakudya ni sakusela ni ku ti sambisa ka tinzila to tala dwe. Asiya nziheno sa vathu si nga thuma kala ditshiku da kuhindulwa ka sotshe. 11Aniko Kristu, i ku Mphaxeli Wahombe wa silo sa sinene si si tako, a humelete ka ditenda da hombe da kuhetiseka, adiya di nga mbi mahwa ngu manza a mthu, adiya i ku singa da mtumbuluko wa ditikoni muwa. 12Ene a wulete kumweko dwe ka wukhalo wo Sawuleka ngutu. Ene kha phaxa ngu mnoha wa tiphongo mwendo wa tihomu, aniko a phaxile ngu mnoha wakwe wupune, a txi hi ninga kuhanya ko mbi guma. 13Se ti di ngeto, kota nga ti mnoha wa tiphongo ni wa tihomu, ni dikhuma da marole va nga titi xwayelwa ngu wona vawonhi, se ve mana kubasiswa mmidi, 14ngutungutu mnoha wa Kristu, awu a nga ti ningela apune, na a singa ni txiwonho, ngu Moya wo Sawuleka, ka Txizimu txi txi hanyako, ngu wona wu ku ni mtamo wa kubasisa timbilu tathu ka mithumo ya lifo ti to hi si kota kuthumela Txizimu txa kuhanya. 15Ngu toneto, Ene i muemeli wa txitumelelano txa txiphya. Kufa kwakwe ku mahekile kasiku siwonho si txi basiswa si si nga nga mahwa ka mbimo ya txitumelelano txo khata; se avale va nga dhanwa, va amukela thomba yo mbi guma, ayi va nga thembiswa. 16Ngu toneto, ahawa ku ku ni dipapilo da thomba, ta laveka kuziva tatinene ti to m'bhali wa dona a fite. 17Nguko, dipapilo da thomba kha di vhuni txilo, ngako m'bhali wa dona a di ngadi a txi hanya. 18Se, hambi txitumelelano txo khata txi ti si thumi ku sa nzi kutheketwa mnoha. 19Kha ditshuri, Mosi msana ka kuva a di huwelete ka vathu sotshe sirumo sa mlayo, a to teka mnoha wa marole ni wa tiphongo kumweko ni mati ni matoya o bhilivila ni mazokoro a hisopo e xwayela ngu wona dibhuku ni vathu, 20a txi khene: “Awuwa i mnoha wa txitumelelano txi, Txizimu txi nga maha ni nanu.” 21Msana, a to xwayela ditenda ni sotshe siya si si thumiswako magandeloni. 22Madingano ni kuruma ka mlayo, sotshe simaha si fanete kubasiswa ngu mnoha; se hahanze ka mnoha, ku walo divalelo ya siwonho. 23Ngu toneto, ngako sifananiso sa simaha sa nzumani si basiswako ngu miphaxo yo nga toneto, ta laveka ti to sona simaha siya sa nzumani si basiswa ngu miphaxo yo pinda yile. 24Se, Kristu kha wulela ka wukhalo wo sawuleka wo mahwa ngu manza a mthu, txifananiso txa wukhalo wo sawuleka wa ditshuri. Aniko a wulete nzumani kupune, kasiku a txi ya hi emela konkuwa masoni ka Txizimu. 25Ene kha wulelela ku ti ningela sikhati so tala, nga ti a mahisako tona mphaxeli wahombe dilembe ni dilembe, a wulelako txiluveloni ko basa, a txi tisa mnoha wo va i singa wakwe. 26Idiku a to mahisa toneto Kristu a ndina fanekela kuxaniseka sikhati sa singi kukhukhela makhatoni ka kuvangwa ditiko; aniko a humelete kumweko basi, kuhetisekani ka timbimo, a ta fuvisa txiwonho ngu mhamba ya mmidi wakwe wupune. 27Se kota nga ti vathu va nga sikelwa ti to ve fa kumweko basi, ngu msana ku txi londeta kulamulwa; 28ngu toneto, Kristu a ti ningete kumweko basi, kufela kufuvisa siwonho sa vathu vavangi. A na woneka da wumbidi, i singa ngu mhaka ya txiwonho, aniko ngu kota ya kuta hanyisa avale va m'verelako.
Copyright
Learn More


text:
XIHONDZO XO RINDZA (NKANDZIYISO WA VANDLHA) AUGUST 2013
Nkandziyiso lowu wu hlamusela ndlela yo tshama hi kwetsima naswona hi ri va nkoka entirhweni wa Xikwembu, ndlela yo papalata ku sola Xikwembu hikwalaho ka swiphiqo swa hina ni ndlela yo lwisana ni ku hela matimba.
Mi Kwetsimisiwile
Kambisisa swilo swa mune leswi nga hi pfunaka ku tshama hi kwetsima naswona hi amukeleka eka Xikwembu.
Swivutiso Swa Vahlayi
Xana swi ta va swi fanerile leswaku vatswari lava nga Vakreste va tshama ni n’wana wa vona la susiweke loko va ri eminhlanganweni ya vandlha?
Yehovha ‘U Ndzi Rhwalela Mpingu Wa Mina Siku Ni Siku’
Ku nga khathariseki swiphiqo leswikulu swa rihanyo, i yini leswi pfuneke makwerhu wa xisati wa le Namibia leswaku a phayona a tsakile malembe yo tlula 20?
U Nga ‘Kariheli Yehovha’
Van’wana va hlundzukele Xikwembu. Va xi vona nandzu wa leswaku hi xona xi vangaka swiphiqo swa vona. Hi nga wu papalata njhani ntlhamu lowu?
Vatswari
—Letelani Vana Va N’wina Ku Sukela Loko Va Ha Ri Tincece
N’wana u fanele a sungula rini ku leteriwa? Ndzetelo wa kona wu fanele wu katsa yini?
Mi Khathalelana Mi Tlhela Mi Khutazana
Hi nga pfunana njhani leswaku hi ya emahlweni hi tirhela Xikwembu hi ku tshembeka hambiloko hi ri ni swiphiqo?
Anakanyisisa Hi Muxaka Wa Munhu Loyi U Faneleke U Va Yena
Sathana a nga swi lavi leswaku hi amukeleka eka Xikwembu. Hi nga endla yini leswaku hi sirhelela vunghana bya hina na Yehovha?
Xana Wa Ma Vona Makalichi Ya Ndzilo Lama Voniweke Hi Elixa?
Elixa a a ri ni ripfumelo leri tiyeke naswona a a tshemba Yehovha hi mbilu yakwe hinkwayo. Hi nga dyondza yini eka xikombiso xakwe?
Hosi A A Yi Tsake Swinene!
Twana ndlela leyi hosi ya le Swaziland yi swi tlangeleke ha yona ku dyondza ntiyiso wa le Bibeleni.


text:
Ha Yini Hi Fanele Hi ‘Tshama Hi Rindzile’?
“A mi ri tivi siku leri Hosi ya n’wina yi nga ta ta ha rona.”
TINSIMU: 136, 129
1. Kombisa leswaku ha yini swi ri swa nkoka ku xiya leswaku i nkarhi muni ni leswi nga eku endlekeni hi nkarhi wolowo. (Vona xifaniso lexi nga eku sunguleni ka xihloko lexi.)
NHLENGELETANO yi lava ku sungula. Mutshamaxitulu u ye exitejini ni ku amukela vanhu hinkwavo. Vuyimbeleri se a byi lava ku sungula. Vayingiseri va swi tiva leswaku i nkarhi wa ku tshama ehansi. Va lava ku yingisela vuyimbeleri byo xonga naswona va swi langutele hi mahlongati ku twa tinkulumo leti nga ta landzela. Kambe ku ni van’wana lava nga swi xiyiki leswaku mutshamaxitulu u le xitejini ni leswaku vuyimbeleri byi le ku tlangeni. Kutani a va swi xiyi leswaku nhlengeletano yi sungurile naswona va ha ya hala na hala kumbe va vulavula ni vanghana va vona. Xiyimo lexi xi kombisa leswi nga humelelaka loko hi nga swi xiyi leswaku sweswi i nkarhi muni kumbe leswi nga eku endlekeni hi nkarhi wolowo. Leyi i dyondzo ya nkoka eka hina hikuva ku nga ri khale ku ta va ni xiendlakalo lexikulu swinene naswona hi fanele hi xi lunghekela. Hi xihi xiendlakalo xa kona?
2. Ha yini Yesu a byele vadyondzisiwa vakwe leswaku va ‘tshama va rindzile’?
2 Yesu Kreste u lemukise vadyondzisiwa vakwe hi nkoka wo tshama va xalamukile ni ku lunghekela “makumu ya mafambiselo ya swilo.” U va byele leswi: “Tshamani mi langutile, tshamani mi hitekile, hikuva a mi swi tivi leswaku nkarhi lowu vekiweke wu fika rini.” Endzhaku ka sweswo u va byele leswi ko hlayanyana: “Tshamani mi rindzile.” (Matewu 24:3; hlaya Marka 13:32-37.) Rungula ra Matewu ri kombisa leswaku Yesu u lemukise vadyondzisiwa vakwe hi mhaka leyi. U te: “Tshamani mi rindzile, hikuva a mi ri tivi siku leri Hosi ya n’wina yi nga ta ta ha rona.” U tlhele a va byela a ku: “Tshamani mi lunghekile, hikuva N’wana wa munhu u ta ta hi nkarhi lowu mi nga wu ehleketiki.” Kutani a tlhela a kandziyisa a ku: “Tshamani mi rindzile, hikuva a mi ri tivi siku hambi ku ri nkarhi wa kona.”
3. Ha yini hi yingisa xilemukiso xa Yesu?
3 Timbhoni ta Yehovha ti yingisa xilemukiso xa Yesu. Ha swi tiva leswaku hi hanya “enkarhini wa makumu” naswona “nhlomulo lowukulu” wu ta sungula ku nga ri khale! (Daniyele 12:4; Matewu 24:21) Hilaha Yesu a profeteke hakona, vanhu va Yehovha va chumayela mahungu lamanene ya Mfumo emisaveni hinkwayo. Hi hala tlhelo, ku ni tinyimpi, mavabyi, ku tsekatseka ka misava ni ndlala etindhawini to tala. Vukhongeri byi avanile naswona vugevenga ni madzolonga swi ya swi nyanya. (Matewu 24:7, 11, 12, 14; Luka 21:11) Sweswi hi wu langutele hi mahlongati nkarhi lowu Yesu a nga ta ta ha wona ni ku hetisisa xikongomelo xa Tata wakwe.—Marka 13:26, 27.
SIKU RI YA RI TSHINELA SWINENE!
4. (a) Ha yini hi tshemba leswaku sweswi Yesu wa swi tiva leswaku Armagedoni yi ta sungula rini? (b) Hambileswi hi nga swi tiviki leswaku nhlomulo lowukulu wu ta sungula rini, i yini lexi hi nga tiyisekaka ha xona?
4 Loko hi ya enhlengeletanweni, ha swi tiva leswaku xiyenge ha xin’we xi ta va hi nkarhi muni. Kambe, a swi koteki leswaku hi wu tiva kahle nkarhi lowu nhlomulo lowukulu wu nga ta sungula ha wona. Loko a ha ri emisaveni, Yesu u te: “Malunghana ni siku ra kona ni nkarhi wa kona a ku na munhu la swi tivaka, hambi ku ri tintsumi ta le matilweni hambi ku ri N’wana, kambe swi tiviwa hi Tatana ntsena.” (Matewu 24:36) I ntiyiso leswaku leswi Yesu ku nga yena a nga ta rhangela enyimpini ya Armagedoni, kumbexana sweswi wa swi tiva leswaku yi ta va rini nyimpi leyi. (Nhlavutelo 19:11-16) Kambe hina a hi ri tivi siku kumbe nkarhi lowu makumu ma nga ta fika ha wona. Hi yona mhaka swi ri swa nkoka leswaku hi tshama hi rindzile. Yehovha u veke nkarhi lowu nhlomulo lowukulu wu nga ta sungula ha wona naswona siku ni siku wu ya wu tshinela. ‘A wu nge hlweli!’ (Hlaya Habakuku 2:1-3.) Ha yini hi nga tiyisekaka hi mhaka leyi?
Yehovha u veke nkarhi lowu nhlomulo lowukulu wu nga ta sungula ha wona
5. Vula xikombiso lexi kombisaka leswaku leswi Yehovha a swi vulaka minkarhi hinkwayo swi hetiseka hi nkarhi lowu faneleke.
5 Leswi Yehovha a swi vulaka minkarhi hinkwayo swi hetiseka hi nkarhi lowu faneleke! Hi xikombiso, anakanya hi siku leri a ntshunxeke vanhu vakwe ha rona aEgipta. A ku ri Nisani 14 hi lembe ra 1513 Kreste a nga si velekiwa. Endzhakunyana Muxe u tsale leswi mayelana ni siku rero: “Eku heleni ka malembe ya 430, hi rona siku leri, mavuthu hinkwawo ya Yehovha ma huma etikweni ra Egipta.” (Eksoda 12:40-42) Hi Nisani 14 hi lembe ra 1943 Kreste a nga si velekiwa, ku nga malembe ya 430 Vaisrayele va nga si ntshunxiwa, xitshembiso xa Yehovha xa leswaku u ta katekisa mbewu ya Abrahama xi sungule ku hetiseka. (Vagalatiya 3:17, 18) Endzhaku ka sweswo, Yehovha u byele Abrahama a ku: “Entiyisweni, tiva leswaku mbewu ya wena yi ta va muluveri etikweni leri nga riki ra yona, yi ta va tirhela, kunene vona va ta yi xanisa malembe ya 400.” (Genesa 15:13; Mintirho 7:6) Malembe ya 400 ma sungule hi lembe ra 1913 Kreste a nga si velekiwa loko Iximayele a sungule ku khoma Isaka hi ndlela yo biha. Ma hele loko Yehovha a ntshunxa Vaisrayele aEgipta. (Genesa 21:8-10; Vagalatiya 4:22-29) I ntiyiso leswaku loko ka ha sale malembe ya madzana, Yehovha u veke siku leri a nga ta ntshunxa vanhu vakwe ha rona!
6. Ha yini hi nga tiyisekaka leswaku Yehovha u ta ponisa vanhu vakwe?
6 Yoxuwa a a ri un’wana wa Vaisrayele lava ntshunxiweke aEgipta. Endzhaku ka malembe yo tala, u tsundzuxe vanhu leswi: “Mi swi tiva kahle hi timbilu ta n’wina hinkwato ni mimoya-xiviri ya n’wina hinkwayo leswaku a ri wanga ni rito rin’we eka marito hinkwawo lamanene lawa Yehovha Xikwembu xa n’wina a ma vuleke. Hinkwawo ma hetisekile eka n’wina. A ku wanga ni rito rin’we eka wona.” (Yoxuwa 23:2, 14) Yehovha u tshembise leswaku u ta ponisa vanhu vakwe hi nkarhi wa nhlomulo lowukulu ni ku va nyika vutomi lebyi nga heriki emisaveni leyintshwa. Kutani ha tiyiseka leswaku xitshembiso lexi xi ta hetiseka. Loko hi lava ku hanya emisaveni leyintshwa, hi fanele hi tshama hi rindzile.
TSHAMA U RINDZILE LESWAKU U PONA
7, 8. (a) A ku ri wihi ntirho wa murindzi eminkarhini ya khale naswona hi dyondza yini emhakeni yoleyo? (b) Vula xikombiso xa leswi nga endlekaka loko varindzi vo etlela loko va ha rindzile.
7 Hi nga dyondza swo karhi eka varindzi lava a va rindza miti eminkarhini ya khale. Miti yo tala ku katsa ni wa Yerusalema, a yi ri ni makhumbi yo leha lawa a ma rhendzela muti leswaku valala va nga koti ku nghena. Varindzi a va yima ehenhla ka makhumbi lawa naswona loko va ri kwalaho a va kota ku vona ndhawu hinkwayo leyi rhendzeleke muti. Varindzi van’wana a va yima etinyangweni ta muti. Vavanuna lava a va fanele va rindza vusiku ni nhlikanhi naswona loko va vona valala va ta, a va fanele va tivisa vanhu va le mutini. (Esaya 62:6) A va swi tiva leswaku i swa nkoka swinene ku tshama va xalamukile ni ku languta hi vukheta leswi nga eku endlekeni. Loko va nga endli tano, a ku ta fa vanhu vo tala.
8 Josephus, loyi a tsaleke hi matimu ya Vayuda, u hlamusele ndlela leyi Varhoma va ngheneke ha yona eYerusalema hi lembe ra vu-70 endzhaku ka ku fa ka Kreste. Varindzi lava a va rindza tindhawu tin’wana ta muti va etlerile. Hikwalaho ka sweswo, masocha ya Varhoma ma kote ku nghena emutini. Ma ye etempeleni kutani ma yi hisa naswona ma lovisa muti hinkwawo wa Yerusalema. Koloko a ku ri ku hetiseka ka xiphemu xo hetelela xa nhlomulo lowukulu lowu tiko ra Yuda ri tshameke ri langutana na wona.
9. I yini lexi vanhu vo tala va nga xi tekeriki enhlokweni?
9 Mimfumo yo tala namuntlha yi tirhisa masocha ni switirhisiwa swa sweswinyana swa thekinoloji swo rindza ha swona ku rindza mindzilakano ya matiko ya wona. Mimfumo leyi yi veka munhu un’wana ni un’wana kumbe nchumu wihi na wihi tihlo lowu vonakaka wu ri nxungeto eka vuhlayiseki bya tiko ra yona. Kambe mimfumo leyi a yi swi xiyi leswaku ku ni mfumo lowu nga ni matimba swinene etilweni lowu fumiwaka hi Kreste Yesu. Ku nga ri khale mfumo lowu wu ta lwa ni mimfumo hinkwayo ya laha misaveni. (Esaya 9:6, 7; 56:10; Daniyele 2:44) Hi ri rindzerile siku leri leswaku ri fika naswona hi lava ku ri lunghekela. Kutani hi yingisa vuprofeta bya le Bibeleni ni ku ya emahlweni hi tirhela Yehovha hi ku tshembeka.
U NGA KAVANYETIWI
10, 11. (a) Hi fanele hi tivonela eka yini naswona ha yini? (b) I yini lexi ku tiyisekisaka leswaku Diyavulosi u kucetela vanhu leswaku va nga byi tekeli enhlokweni vuprofeta bya Bibele?
10 Ehleketa hi murindzi loyi a rindzeke vusiku hinkwabyo. Loko ku sale tiawara titsongo leswaku ri xa, swi ya swi n’wi tikela ku tshama a xalamukile hikuva u karhele swinene. Hilaha ku fanaka, hi hanya emasikwini yo hetelela ya misava leyi. Naswona loko hi ya hi tshinela swinene emakumu, swi ya swi tika swinene leswaku hi tshama hi rindzile. Swi ta vava ngopfu loko hi nga tshami hi rindzile! A hi kambisiseni swilo swinharhu leswi nga hi sivelaka ku tshama hi rindzile.
11 Diyavulosi u kanganyisa vanhu. I “mufumi wa misava leyi.” Loko Yesu a nga si fa, u tsundzuxe vadyondzisiwa vakwe hi mhaka leyi kanharhu. (Yohane 12:31; 14:30; 16:11) Diyavulosi u tirhisa vukhongeri bya mavunwa ku kanganyisa vanhu. Hi yona mhaka vanhu vo tala namuntlha va nga byi tekeliki enhlokweni vuprofeta bya Bibele lebyi kombisaka leswaku makumu ya misava leyi ma tshinele swinene. (Sofaniya 1:14) Swi le rivaleni leswaku Sathana u ‘dlaye mianakanyo ya lava nga riki vapfumeri.’ (2 Vakorinto 4:3-6) Hikwalaho, loko hi ringeta ku byela vanhu leswaku makumu ya misava leyi ma kwala nyongeni ni leswaku sweswi Kreste wa fuma, vo tala va vona a va swi lavi ku yingisela. Minkarhi yo tala va ri, “A ndzi swi tsakeli.”
12. Ha yini hi nga fanelanga hi pfumelela Diyavulosi a hi kanganyisa?
12 Hambileswi vo tala va nga byi tsakeliki vuprofeta bya Bibele, a hi fanelanga hi pfumelela sweswo swi hi heta matimba. Ha swi tiva leswaku ha yini swi ri swa nkoka ku tshama hi rindzile. Pawulo u byele vamakwavo a ku: “N’wina mi swi tiva kahle swinene leswaku siku ra Yehovha ri [le ku teni].” U ye emahlweni a ku: “Ri ta kukotisa khamba nivusiku.” (Hlaya 1 Vatesalonika 5:1-6.) Yesu u hi lemukise a ku: “Tshamani mi lunghekile, hikuva N’wana wa munhu u ta hi nkarhi lowu mi nga ehleketiki leswaku wu nga va wona.” (Luka 12:39, 40) Ku nga ri khale, Sathana u ta kanganyisa vanhu hi ku va endla va ehleketa leswaku ku ni “ku rhula ni nsirhelelo” laha misaveni. Kutani, siku ra Yehovha ri ta fika hi xitshuketa naswona va ta tikhoma xihlaya. Ku vuriwa yini hi hina? Loko hi lava ku lunghekela siku leri ni ku nga kanganyisiwi ku fana ni van’wana hi fanele hi “[hiteka] hi hlayisa mianakanyo ya hina leyi hlutekeke.” Hi yona mhaka leyi hi faneleke hi hlaya Rito ra Xikwembu siku ni siku ni ku anakanyisisa hi leswi Yehovha a hi byelaka swona.
13. Moya wa misava wu va kucetela njhani vanhu, naswona hi nga ri papalata njhani khombo leri?
13 Moya wa misava wu kucetela ndlela leyi vanhu va ehleketaka ha yona. Vanhu vo tala namuntlha va vona onge a swi bohi ku va va tiva Xikwembu. (Matewu 5:3) Ku ri na sweswo, va tirhisa matimba ni nkarhi wa vona wo tala leswaku va kuma swilo swo tala swa misava leyi. (1 Yohane 2:16) Nakambe, namuntlha ku ni vuhungasi byo tala lebyi tsakisaka vanhu ni ku va khutaza leswaku va rhandza ku titsakisa ni ku enerisa ku navela ka vona. (2 Timotiya 3:4) Swilo leswi swi kavanyeta vanhu ku endla swilo swa nkoka naswona a va anakanyi hi vuxaka bya vona ni Xikwembu. Hi yona mhaka leyi Pawulo a tsundzuxeke Vakreste leswaku va fanele va “xalamuka evurhongweni,” va nga endli leswi va swi lavaka.
Hi lava moya wa Xikwembu leswaku wu kongomisa ndlela leyi hi anakanyaka ha yona ku nga ri ku kongomisiwa hi moya wa misava
14. Hi xihi xilemukiso lexi nga eka Luka 21:34, 35?
14 Hi lava moya wa Xikwembu leswaku wu kongomisa ndlela leyi hi anakanyaka ha yona ku nga ri ku kongomisiwa hi moya wa misava. Yehovha wa hi pfuna hi ku tirhisa moya wakwe leswaku hi twisisa leswi nga ta endleka ku nga ri khale. (1 Vakorinto 2:12) [1] (Vona nhlamuselo ya le hansi.) Kambe hi fanele hi tivonela. Hambi ku ri swilo leswi hi swi toloveleke swi nga hi kavanyeta ku tirhela Yehovha. (Hlaya Luka 21:34, 35.) Van’wana va nga vula leswaku hi swiphukuphuku loko hi tshemba leswaku hi hanya emasikwini yo hetelela. (2 Petro 3:3-7) Kambe a hi fanelanga hi va pfumelela leswaku va hi heta matimba. Hi ni vumbhoni lebyi nga erivaleni bya leswaku makumu ma ta fika ku nga ri khale. Loko hi lava leswaku moya wa Xikwembu wu hi kongomisa hi fanele hi va kona eminhlanganweni ni vamakwerhu nkarhi ni nkarhi.
15. I yini leswi nga endleka eka Petro, Yakobo na Yohane leswi nga endlekaka ni le ka hina?
15 Ku tsana ka hina ku endla leswaku swi hi tikela ku tshama hi rindzile. Yesu a a swi twisisa leswaku vanhu a va hetisekanga naswona va tsanile. Anakanya hi leswi endlekeke hi vusiku byo hetelela Yesu a nga si fa. Hambileswi a a hetisekile, a a swi tiva leswaku loko a lava ku tshama a tshembekile, a a fanele a khongela eka Tata wakwe leswaku a n’wi pfuna. Yesu u kombele muapostola Petro, Yakobo na Yohane leswaku va nga etleli loko a ri eku khongeleni. Kambe vaapostola lava a va swi xiyanga leswaku a swi ri swa nkoka hi ndlela yihi eka vona ku nga etleli. A va karhele naswona va etlerile. Yesu na yena a a karhele, kambe a nga etlelanga u khongele eka Tata wakwe. Vaapostola lava na vona a va fanele va ri eku khongeleni hi nkarhi wolowo.
16. Hi ku ya hi Luka 21:36, Yesu u hi dyondzisa njhani ku ‘tshama hi hitekile’?
16 I yini leswi nga hi pfunaka ku ‘tshama hi hitekile’ ni ku lunghekela siku ra Yehovha? Hi fanele hi hisekela ku endla swilo leswinene minkarhi hinkwayo. Kambe sweswo a swi ringananga. Loko ku sale masikunyana leswaku Yesu a fa, u byele vadyondzisiwa vakwe leswaku va fanele va tshama va ri karhi va khongela eka Yehovha leswaku a va pfuna. (Hlaya Luka 21:36.) Leswaku hi tshama hi xalamukile enkarhini lowa makumu, na hina hi fanele hi khongela eka Yehovha nkarhi ni nkarhi.
TSHAMANI MI RINDZILE
17. Hi nga tiyiseka njhani leswaku hi swi lunghekerile ku langutana ni leswi nga ta endleka ku nga ri khale?
17 Yesu u vule leswaku makumu ma ta fika “hi nkarhi lowu mi nga wu ehleketiki.” (Matewu 24:44) Kutani hi fanele hi lungheka minkarhi hinkwayo. Sweswi a hi wona nkarhi wo hanya vutomi lebyi misava ya Sathana yi vulaka leswaku byi tisa ntsako. Sweswo i norho. Ku ri na sweswo, Yehovha na Yesu va hi byela ndlela leyi hi nga tshamaka hi rindzile ha yona hi ku tirhisa Bibele. Kutani a hi yingiseni vuprofeta bya Bibele ni ku xiya ndlela leyi byi hetisekaka ha yona. Nakambe onge hi nga ya emahlweni hi tshinela eka Yehovha ni ku rhangisa Mfumo wakwe evuton’wini bya hina. Kutani hi ta va hi lunghekile loko makumu ma fika. (Nhlavutelo 22:20) Vutomi bya hina byi titshege hi sweswo!